Kren terbalik, pemandu patah kaki kiri
5 Ogos 2020, 11:02 am
KUALA LUMPUR – Seorang lelaki patah kaki kiri selepas kren yang dipandunya terbalik dalam satu kejadian berhampiran Projek Lebuhraya Bertingkat Sungai Besi-Ulu Kelang (SUKE) di Alam Damai, Cheras di sini hari ini.
Jurucakap pusat gerakan operasi Bomba Kuala Lumpur berkata, pihaknya menerima panggilan pada pukul 7.54 pagi sebelum sepasukan bomba dari Balai Bomba dan Penyelamat Cheras dan Tun Razak dikerahkan ke lokasi kejadian.
“Sebaik tiba pihak bomba mendapati seorang lelaki tempatan berusia 28 tahun tersepit di bahagian tempat duduk pemandu kren seberat 26 tan itu.
“Pihak bomba mengambil masa kira-kira satu jam untuk mengeluarkan mangsa susulan kaki kirinya tersepit,” katanya ketika dihubungi Kosmo! hari ini.
Menurutnya lagi, mangsa selamat dikeluarkan pada pukul 9.50 pagi dan hasil pemeriksaan awal mendapati kaki kirinya patah.
“Mangsa dihantar ke Hospital Universiti Kebangsaan Malaysia untuk rawatan lanjut,” ujarnya. – K! ONLINE.


Warga asing ditahan bersama pistol tiruan dan dadah
Oleh EDDY AQMAL MOHAMED HAMIDI

6 Ogos 2020, 11:34 pm
KUALA LUMPUR – Dua wanita warganegara Thailand ditahan bersama tiga pucuk pistol tiruan dan sejumlah dadah dalam satu serbuan di sebuah kondominium di Jalan Klang Lama di sini semalam.
Ketua Polis Daerah Brickfields, Asistan Komisioner Zairulnizam Mohd. Zainuddin @ Hilmi berkata, serbuan dilakukan pada pukul 6.45 petang oleh sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Brickfields susulan risikan yang dilakukan.
“Pemeriksaan yang dilakukan di kondominium tersebut telah menemui dadah jenis methamphetamine dianggarkan seberat 0.1 gram, tiga pucuk pistol tiruan bersama tiga kelopak dan satu kotak berisi 50 butir peluru ‘blank’ (kapur).
“Siasatan awal mendapati rumah tersebut dimiliki oleh teman lelaki salah seorang suspek berusia 23 tahun yang memaklumkan bahawa pistol itu merupakan milik teman lelakinya dikenali sebagai ‘Delvin’,” katanya dalam satu kenyataan di sini hari ini.
Menurut Zairulnizam, pihak polis sedang mengesan ‘Delvin’ bagi membantu siasatan dan ujian air kencing yang dilakukan ke atas dua suspek wanita itu mendapati suspek pertama positif dadah jenis methamphetamine manakala suspek kedua berusia 36 tahun didapati negatif.
“Kedua-dua suspek tidak mempunyai rekod jenayah lampau dan mereka kini ditahan reman empat hari sehingga 9 Ogos ini di Lokap Berpusat Jinjang bagi membantu siasatan.

“Kes disiasat di Bawah Seksyen 12(2) Akta Dadah Berbahaya 1952 dan Seksyen 36(1) Akta Senjata 1960,” tegas beliau. – K! ONLINE


AirAsia operasi 170 penerbangan sehari
Oleh MUHAMMAD IKHWAN IDERIS

6 Ogos 2020, 9:44 pm
KUALA LUMPUR – Selepas sebulan tidak beroperasi pada April lalu impak Covid-19, AirAsia kini mengoperasikan antara 150 hingga 170 penerbangan domestik sehari.
Ketua Pegawai Eksekutif AirAsia Malaysia, Riad Asmat berkata, kadar kepenuhan purata bagi setiap pesawatnya buat masa ini adalah antara 60 hingga 70 peratus.
Menurutnya, AirAsia telah bertindak agresif dalam usaha menarik kembali minat rakyat Malaysia untuk terbang, dengan pelaksanaan lima kempen dalam tempoh enam minggu pada Jun dan Julai, termasuk penjualan pas tanpa had bagi penerbangan domestik sehingga Mac 2021.
“Kami telah melaksanakan sistem operasi standard yang baharu, melibatkan proses tanpa sentuhan untuk menaiki kapal terbang yang dilihat telah mengembalikan keyakinan pengguna ketika negara masih bergelut dengan pandemik Covid-19 ini.
“Sekarang kami kembali melihat sambutan yang baik untuk penerbangan domestik, antara destinasi yang popular adalah Langkawi, Kota Bharu, Kota Kinabalu, Kuching dan Pulau Pinang,” katanya.
Beliau berkata demikian kepada pemberita dalam lawatan kerja di ibu pejabat Media Mulia Sdn. Bhd. di sini semalam.
Sebelum pandemik, AirAsia Malaysia mengoperasikan 600 penerbangan sehari termasuk ke destinasi luar negara.
Sementara itu, Riad menjelaskan pihaknya sentiasa bersedia dengan sebarang kemungkinan sempadan mana-mana negara dibuka untuk penerbangan dan boleh kembali beroperasi pada bila-bila masa.
“Sekiranya sempadan Singapura diumumkan akan dibuka misalnya, kami boleh menyediakan lima penerbangan hanya dalam tempoh lima jam,” katanya.
Beliau bagaimanapun menjelaskan belum menerima sebarang indikasi sempadan Singapura bersedia untuk dibuka bagi penerbangan.


PUNB agih pembiayaan RM80 juta
Oleh MUHAMMAD IKHWAN IDERIS

6 Ogos 2020, 9:57 pm
KUALA LUMPUR – Perbadanan Usahawan Nasional Bhd. (PUNB) telah mengagihkan pembiayaan berjumlah RM80 juta kepada 120 perusahaan kecil dan sederhana (PKS) pada tahun ini.
Pengerusinya, Tan Sri Noh Omar berkata, jumlah tersebut tidak termasuk Pembiayaan Mudah Bumiputera (BRF) berjumlah RM200 juta di bawah Pelan Jana Semula Ekonomi Negara (Penjana) yang diuruskan PUNB.
“Permohonan untuk BRF ini masih belum dibuka, kami sedang menunggu kelulusan prosedur daripada Kementerian Kewangan.
“Kami menyasarkan pembiayaan antara RM100,000 hingga RM1 juta mengikut keperluan supaya lebih banyak PKS menerima manfaat, selain kadar faedah paling rendah dan mungkin moratorium bayaran balik selama enam bulan, semua ini memerlukan kelulusan kerajaan,” katanya.
Beliau berkata demikian kepada pemberita selepas merasmikan pelancaran Cellcode, iaitu produk anti oksida dan anti penuaan yang dibangunkan Institut Penyelidikan dan Kemajuan Pertanian Malaysia (MARDI) di Pusat Konvensyen Sime Darby di sini semalam.
Ia mendapat kelulusan daripada Kementerian Kesihatan Malaysia dibawah kategori ubat tradisional selain memiliki sijil halal Jabatan Kemajuan Islam Malaysia.
Hadir sama Ketua Pegawai Eksekutif Align Creative Sdn. Bhd., Mohd. Faizul Khalid selaku pemasar produk dan Ketua Pegawai Eksekutif PUNB, Izwan Zainuddin.
Dalam pada itu, Izwan menjelaskan, pihaknya berhasrat untuk mengagihkan pembiayaan berjumlah RM220 juta tahun ini kepada usahawan, tidak termasuk dana BRF.
“Diakui agihan agak perlahan tahun ini impak Perintah Kawalan Pergerakan kerana staf kami perlu turun padang melawat usahawan sebelum pembiayaan dapat diluluskan.
“Bagaimanapun kami mendapat banyak permohonan pada Julai dan Ogos, kami yakin dapat mencapai sasaran ditetapkan tahun ini,” katanya.


Scha, Awal bakal timang anak kedua
Oleh ARINA CHE AZLAN

6 Ogos 2020, 9:43 pm
KUALA LUMPUR- Pasangan pelakon popular, Awal Ashaari dan Scha Al-Yahya mengumumkan bakal menerima cahaya mata kedua tidak lama lagi.
Menerusi satu kemas kini di laman Instagram milik Awal, bekas pengacara Melodi itu menunjukkan rakaman video anak sulungnya, Lara Alana memegang alat ujian kehamilan.
Lara Alana memegang kit ujian kehamilan ibunya.

“Alhamdulillah, tiada apa yang lebih menggembirakan di hari lahir saya hari ini apabila akhirnya dapat berkongsi berita gembira ini dengan anda semua.
“Insya-Allah, kami akan menimang anak kedua tidak lama lagi. Kandungan Scha baru memasuki bulan keempat, trimester kedua,”tulisnya lagi.
Tambah Awal, dia memohon agar semua peminat dapat mendoakan kesejahteraan isteri dan bayi dalam kandungan sehingga selamat melahirkan kelak.
Pasangan yang mendirikan rumah tangga ini pada 2012 ini mempunyai seorang anak perempuan, Lara yang kini berusia enam tahun. – K! ONLINE


Guan Eng didakwa esok
Oleh KOSMO!

6 Ogos 2020, 10:23 pm
KUALA LUMPUR – Bekas Menteri Kewangan, Lim Guan Eng akan dituduh di dua mahkamah berasingan di sini juga di Pulau Pinang pada esok dan minggu depan.
Suruhanjaya Pencegahan Rasuah Malaysia (SPRM) melalui satu kenyataan berkata, Guan Eng akan dituduh berkait kes projek terowong dasar laut di Pulau Pinang.
“SPRM mendapat izin daripada Peguam Negara untuk menuduh beliau di Mahkamah Khas Rasuah, Jalan Duta pada pukul 9 pagi 7 Ogos mengikut Seksyen 16 (a) (A) Akta SPRM 2009.
“Kemudian pada 10 dan 11 Ogos pula, beliau akan dituduh di Mahkamah Sesyen Pulau Pinang mengikut Sesyen 23 Akta SPRM 2009,” katanya.
Terdahulu, bekas Ketua Menteri Pulau Pinang itu telah dipanggil ke Ibu Pejabat SPRM Putrajaya dan tiba kira-kira pukul 9.10 malam. – K! ONLINE


Md. Rayhan direman 13 hari
Oleh NUZULSHAM SHAMSUDDIN

6 Ogos 2020, 11:25 pm
KAJANG – Mahkamah Khas Kes Pendatang Asing Tanpa Izin (PATI) di sini hari ini membenarkan permohonan Jabatan Imigresen untuk menahan reman lelaki kontroversi warga Bangladesh, Md. Rayhan Kabir selama 13 hari bermula esok.
Hakim Saifulakmal Md. Said memutuskan demikian selepas membenarkan permohonan pihak Jabatan Imigresen untuk menjalankan siasatan selanjutnya terhadap lelaki itu.
Peguam C. Selvaraja yang mewakili keluarga Md. Rayhan ketika ditemui selepas prosiding reman itu berkata, anak guamnya yang berusia 27 tahun itu ditahan sehingga 19 Ogos ini.
“Kami sudah menghujahkan apa yang sepatutnya di hadapan hakim bagi membantah permohonan reman itu. Namun, hakim sudah membenarkan permohonan reman 14 hari itu kepada 13 hari sahaja bermula esok,” katanya yang akan membuat satu semakan di Mahkamah Tinggi Shah Alam.
Ujar beliau, dalam perundangan Imigresen, apabila seseorang warganegara asing ditahan, tempoh tahanannya adalah 14 hari.
Pada masa sama, Selvaraja turut menjelaskan pihaknya juga akan membantu keluarga Md. Rayhan untuk menghantar pulang seberapa segera lelaki itu kerana sensitif dengan keselamatan Md. Rayhan.

“Anak guam kami ditahan secara baik dan tiada sebarang aduan diterima,” katanya lagi.
Terdahulu, Ketua Pengarah Imigresen Datuk Khairul Dzaimee Daud dilaporkan berkata, Md. Rayhan akan dihantar pulang ke negara asal seawal 31 Ogos ini selain lelaki itu turut disenaraihitamkan daripada memasuki negara ini termasuk pas lawatan kerjanya juga akan ditamatkan.
Md. Rayan menjadi kontroversi di negara ini selepas ditemu bual dalam dokumentari oleh stesen penyiaran Al Jazeera berjudul ‘Locked Up in Malaysia’s Lockdown’, yang mendakwa wujud diskriminasi di Malaysia dalam mengendalikan kes Covid-19 membabitkan warga asing.
Dia kemudian ditahan pada 24 Julai lalu, ketika bersembunyi di sebuah kondominium di Jalan Pahang, Kuala Lumpur. – K!ONLINE


Guan Eng hadir SPRM lagi
Oleh KOSMO!

6 Ogos 2020, 10:07 pm
PUTRAJAYA – Bekas Menteri Kewangan, Lim Guan Eng dipanggil Suruhanjaya Pencegahan Rasuah Malaysia (SPRM) malam tadi dipercayai untuk membantu siasatan berhubung skandal projek terowong dasar laut di Pulau Pinang bernilai RM6.3 bilion.
Ahli Parlimen Bagan itu tiba di pejabat SPRM di Putrajaya kira-kira pukul 9.10 malam tadi.
Pada 26 Julai lalu, Guan Eng telah memberi keterangan kepada SPRM berhubung kes projek terowong dasar laut di Pulau Pinang bernilai RM6.3 bilion. – K! ONLINE


Kempen Duit for Baby galak ibubapa muda menabung
Oleh KOSMO!

6 Ogos 2020, 9:53 pm
KUALA LUMPUR – Bank Simpanan Nasional (BSN) bekerjasama dengan Agensi Kaunseling dan Pengurusan Kredit (AKPK) melancarkan kempen DUIT for Baby untuk memperkenalkan skim simpanan baharu, BSN MyFirst bagi peringkat Negeri Terengganu.
Ketua Eksekutif BSN, Datuk Yunos Abd. Ghani berkata, kempen tersebut bertujuan untuk mendidik ibu bapa muda mengenai perancangan kewangan ketika memulakan sebuah keluarga menerusi modul-modul pendidikan kewangan secara online.
Menurut beliau, BSN sebelum ini telah terlebih dahulu melancarkan kempen yang sama di Ibu Pejabat BSN pada bulan Jun dan ia bertujuan untuk terus mempertingkatkan pengetahuan dan kesedaran mengenai pengurusan kewangan yang diterapkan dalam kempen ini ke negeri- negeri yang lain
“Untuk menggalakkan penyertaan pelanggan dalam kempen tersebut, kami akan menawarkan hadiah menarik berupa Sijl Simpanan Premium (BSN SSP).
“Pemenang tempat pertama bagi kempen ini bakal membawa pulang hadiah berupa BSN SSP bernilai RM5,000, tempat kedua ditawarkan hadiah BSN SSP bernilai RM3,000 dan pemenang tempat ketiga ialah BSN SSP bernilai RM1,000,” katanya.
Beliau berkata demikian dalam kenyataan yang dikeluarkan bersempena majlis pelancaran kempen DUIT for Baby yang disempurnakan oleh Pengerusi Jawatan kuasa Kebajikan, Pembangunan Wanita & Keluarga dan Perpaduan Nasional; Hanafiah Mat dan Pengurus Besar Bahagian Operasi AKPK, Nor Fazleen Zakaria serta Pengarah Negeri BSN Terengganu, Mohammad Khasnieddy Khasimi.
Yunos menerangkan, untuk menyertai kempen tersebut, peserta hanya perlu mengikuti tiga langkah mudah iaitu peserta perlu mengikuti modul kewangan secara online yang disediakan oleh AKPK.
Langkah kedua yang perlu diikuti pelanggan ialah mereka perlu menghantar tiga soalan terbaik ke laman web AKPK manakala langkah ketiga pula, mereka perlu membuat simpanan minimum sebanyak RM50 dengan akaun BSN MyFirst,” katanya.
Kempen ini bermula 23 Jun yang lalu dan akan berakhir pada 31 Disember ini dan ia terbuka kepada semua ibu bapa yang membuat simpanan dengan BSN MyFirst untuk anak-anak mereka yang berumur di bawah tujuh (7) tahun.


Kereta keluar tanpa Guan Eng
Oleh NOR IDAYU BOSRO

6 Ogos 2020, 11:40 pm
PUTRAJAYA – Kenderaan jenis Toyota Vellfire berwarna putih yang dipercayai membawa bekas Menteri Kewangan, Lim Guan Eng ke Ibu Pejabat Suruhanjaya Pencegahan Rasuah Malaysia (SPRM) di sini dilihat keluar dari agensi itu pada pukul 10.30 malam.
Bagaimanapun kelibat Guan Eng yang juga bekas Ketua Menteri Pulau Pinang tidak kelihatan di dalam kenderaan tersebut, dipercayai sudah ditahan malam tadi.
Terdahulu Guan Eng tiba di Ibu Pejabat SPRM di sini pada pukul.9.10 malam menaiki kereta tersebut.
SPRM berkata, Guan Eng akan didakwa di Mahkamah Khas Rasuah, Jalan Duta, Kuala Lumpur esok.
Menerusi satu kenyataan, SPRM berkata beliau akan didakwa di bawah seksyen 16 (a) (A) Akta SPRM 2009.
Guan Eng juga akan didakwa di Mahkamah Sesyen Pulau Pinang pada 10 Ogos ini di bawah Seksyen 23 Akta SPRM 2009.

Kedua-dua pertuduhan adalah berkaitan kes projek terowong dasar laut yang dilaksanakan kerajaan negeri di Pulau Pinang dianggarkan bernilai RM6.3 bilion. -K! ONLINE


Tauke burger mahu ambil alih The Red Warrior
Oleh KOSMO!

6 Ogos 2020, 8:55 pm
Oleh YATIMIN ABDULLAH
KOTA BHARU – Seorang usahawan sebuah jenama burger tempatan dari selatan tanah air menyatakan hasrat untuk menyelamatkan masa depan pasukan bola sepak Kelantan dengan berniat mahu mengambil alih pengurusan pasukan tersebut.
Norizam Tukirman,39, yang merupakan pemilik syarikat zamburger.my bagaimanapun meletakkan lima syarat kepada pihak pengurusan Persatuan Bola Sepak Kelantan (Kafa) untuk dipenuhi sebelum melakukan rundingan lanjut berhubung hasratnya itu.
Lima syarat itu adalah pengurusan semasa akaun iaitu audit, perancangan semasa pasukan, sturuktur organisasi, pendapatan (aliran tunai) dan analisis penuh pasukan.
Norizam yang juga merupakan seorang pelabur berkata, dia memerlukan maklumat tersebut bagi membolehkan perancangan strategik dilakukan sebagai mungkin bagi memastikan skuad The Red Warrior (TRW) mampu bertahan dalam saingan bola sepak.
“Sukan bola sepak merupakan jiwa saya. Saya sudah mempunyai sebuah pasukan bola sepak iaitu Zamsaham Hotel FC yang menduduki tempat kedua dari 26 pesaing dalam Southern Community League di Johor.

“Saya memilih Kelantan kerana pasukan ini mempunyai penyokong dan akar umbi yang kuat. Jadi, tidak salah jika saya berbuat demikian dengan tujuan memastikan Kelantan terus bertahan di Liga Malaysia (Liga M),” katanya ketika dihubungi Kosmo! sebentar tadi.
Terdahulu, Norizam memuat naik status di laman sosial facebook dengan menulis kesediaan dirinya untuk mengambil alih pasukan bola sepak Kelantan.
Status itu kemudiannya tular apabila ia dikongsikan oleh penyokong TRW menerusi aplikasi WhatsApp dan facebook.
Menurut Norizam, bola sepak adalah bentuk hiburan yang mampu menjadi platfrom penyatuan masyarakat.
Katanya, dia mempunyai pasukan yang kukuh untuk mengambil alih TRW sekiranya syarat tersebut berjaya dipenuhi oleh Kafa.
“Insyaallah, kewangan yang saya miliki ketika ini mampu menyelamatkan TRW,” ujarnya.
Dalam perkembangan lain, Norizam turut mengesahkan Naib Presiden Kafa,Ahmad Muzakkir Hamid sudah menghubunginya untuk perbincangan lanjut mengenai hasratnya itu.
Sebelum ini, anak Kelantan, Wan Kamal Wan Napi yang tinggal di Amerika Syarikat sedia menyelamatkan TRW dengan
mengambil alih pengurusan pasukan.
Wan Kamal yang merupakan bapa kepada pemain bola sepak yang berpengkalan di Amerika Syarikat (AS) Wan Kuzain dan Wan Kuzri bagaimanapun mahu Kafa melunaskan semua tunggakan hutang lapuk badan induk itu. – K!ONLINE


Peluang kedua Faizal, Fitri
Oleh MUHAMMAD ZUHAILY BADLISHAH

6 Ogos 2020, 7:10 pm
PELANTIKAN Arul Selvaraj sebagai ketua jurulatih baharu skuad hoki lelaki negara pastinya satu berita gembira buat pasangan adik beradik, Faizal dan Fitri Saari.
Dua bintang hoki negara itu digugurkan daripada skuad Malaysian Tigers oleh bekas ketua jurulatih, Roelant Oltmans awal tahun ini tanpa menjelaskan alasan sebelum beliau membuat keputusan melepaskan jawatannya baru-baru ini.
Oltmans berbuat sedemikian atas alasan enggan berjauhan dengan keluarganya di Belanda dalam situasi penularan wabak pandemik Covid-19 ketika ini tetapi dalam masa sama beliau telah menandatangani kontrak dengan sebuah kelab di negara berkenaan, SV Kampong.
Ia menyaksikan Arul yang sebelum ini dilantik sebagai penolong jurulatih pada 15 Julai lalu, terus dinaikkan pangkat sebagai ketua jurulatih dengan kontrak selama dua tahun daripada Konfederasi Hoki Malaysia (MHC).
Fitri yang sememangnya nadi bahagian tengah skuad negara, mengakui masih berminat untuk kembali menyarung jersi kebangsaan dan bersedia memikat hati Arul pada saingan Piala Tun Abdul Razak yang akan berlangsung bulan depan.
“Saya sentiasa menyimpan hasrat untuk kembali ke dalam skuad negara tetapi saya tahu ia bukan semudah memetik nama sahaja. Saya perlu buktikan saya masih relevan dengan prestasi pada Piala Tun Abdul Razak nanti.

“Bagaimanapun, saya terikat dengan kerja di Majlis Sukan Negara (MSN). Andai kata terpilih, saya berharap Presiden MHC (Datuk Seri Subahan Kamal) dapat berbincang dengan (Ketua Pengarah MSN) Datuk Ahmad Shapawi Ismail,” katanya ketika dihubungi Kosmo! semalam.
Faizal pula mengambil pendekatan kunci mulut tetapi apa yang pasti penyerang prolifik itu sudah tentu menyimpan hasrat sama seperti adiknya untuk kembali membantu skuad negara menghadapi Trofi Juara-Juara Asia di Dhaka, Bangladesh pada November ini.
Faizal dan Fitri adalah watak penting buat skuad Malaysian Tigers sejak 2014 sebelum Oltmans membuat kejutan menggugurkan kedua-dua pemain itu dengan kejohanan antarabanga terakhir mereka berdua ialah kelayakan Olimpik di London hujung tahun lepas. – K! ONLINE


Real hantar Kubo sertai Villarreal
Oleh KOSMO!

6 Ogos 2020, 7:24 pm
MADRID – Real Madrid bersetuju meminjamkan khidmat pemain sayap muda Jepun, Takefusa Kubo kepada Villarreal sehingga akhir musim depan.
Ia bermakna Villarreal perlu membayar jumlah €5 juta (RM24.83 juta) ditetapkan Real jika mahu meminjam khidmat bintang berusia 19 tahun itu yang wajib kembali bersama kelab tersebut selepas tamat musim depan.
Juara baharu La Liga itu meletakkan terma tersebut kerana tidak rela hilang Kubo yang kini dianggarkan bernilai €13 juta (RM64.56 juta) hingga €30 juta (RM148.99 juta) disebabkan kecemerlangannya bersama Real Mallorca musim ini.
Selain mencipta lima umpanan gol, Kubo juga berjaya meledak empat jaringan dalam 35 perlawanan La Liga selepas dipinjamkan ke Mallorca musim ini.
Keputusan Real bersetuju dengan perjanjian Villarreal memberikan satu tamparan besar kepada Bayern Munich yang turut menyatakan minat untuk meminjam Kubo dan bersedia menawarkan lebih banyak wang berbanding kelab dari Sepanyol itu.
Bagaimanapun, Real terpaksa menolak tawaran Bayern kerana Kubo lebih cenderung untuk kekal beraksi di Sepanyol. – K! ONLINE


Sanchez sudah sah jadi milik Inter
Oleh KOSMO!

6 Ogos 2020, 7:17 pm
MILAN – Kelab gergasi Serie A, Inter Milan telah melengkapkan perpindahan pemain sensasi kelahiran Chile, Alexis Sanchez dengan perpindahan percuma daripada kelab Manchester United hari ini.
Sebagai rekod, United sebelum ini telah bersetuju untuk meminjamkan Sanchez selama semusim ekoran kegagalannya mempamerkan aksi yang diharapkan sepanjang mewakili The Red Devils sejak Januari 2018.
Bagaimanapun, Sanchez berjaya menemui sentuhannya bersama skuad kendalian Antonio Conte dan naib juara Serie A itu sangat gembira dapat mengekalkan khidmat Sanchez dengan kontrak selama tiga tahun.
“Keputusan untuk menandatangani Sanchez secara kekal sangat tepat dan saya sangat gembira terutama perpindahan ini berlaku secara percuma.
“Secara jujur, Sanchez tidak begitu menyerlah ketika menyarung jersi United tetapi dia kembali bangkit berada di prestasi terbaik bersama kami. Saya harap dia dapat meneruskan momentum bersama pasukan kami,” kata Conte.
Inter menjadi kelab kedua Serie A buat Sanchez yang pernah mewakili Udinese sebelum berhijrah ke Barcelona dan Arsenal. – AGENSI


33 ADUN kemuka semakan kehakiman keputusan bubur DUN Sabah
Oleh KOSMO!

6 Ogos 2020, 8:06 pm
Oleh Ivan Amirul
KOTA KINABALU – Seramai 33 Ahli Dewan Undangan Negeri (ADUN) telah mengemukakan permohonan semakan kehakiman ke atas keputusan pembubaran Dewan Undangan Negeri (DUN) Sabah di Mahkamah Tinggi hari ini.
Pemohonan berkenaan diketuai oleh bekas Ketua Menteri Sabah, Tan Sri Musa Aman dengan menamakan Yang di-Pertua Negeri Sabah, Tun Juhar Mahiruddin sebagai responden pertama, Datuk Seri Shafie Apdal selaku responden kedua, Suruhanjaya Pilihan Raya (SPR) sebagai responden ketiga dan kerajaan negeri (responden keempat).
Permohonan berkenaan diajukan oleh firma guaman FT Ahmad dan Co. pada Isnin lalu dan semakan kehakiman dijangka bakal didengar esok.
Sebelum ini, Musa yang juga ADUN Sungai Sibuga membuat pengumuman mengejut menyatakan dirinya mengetuai gabungan baharu yang mendapat majoriti untuk mengambil alih pemerintahan negeri yang dipimpinan Shafie pada 29 Julai lalu.
Ia berlaku selepas 13 ADUN daripada parti Warisan Sabah (Warisan), Pakatan Harapan (PH) Sabah dan Pertubuhan Kinabalu Progresif Bersatu (UPKO) memberikan sokongan kepada Musa.

Keesokan harinya, Shafie meminta agar DUN dibubarkan yang dipersetujui oleh Yang di-Pertua Negeri. K! ONLINE


The Bos Gaurus mulakan persiapan rapi
Oleh KOSMO!

6 Ogos 2020, 8:44 pm
Oleh AZIZAN HASHIM
PERAK  mengadakan perlawanan persahabatan dengan Kuala Lumpur di Stadium Perak, Sabtu ini untuk menguji kemampuan pemain sebelum Liga Super bersambung pada 26 Ogos ini
Ketua jurulatih Perak, Mehmet Durakovic berkata, selain menentang Kuala Lumpur, The Bos Gaurus mungkin akan mengadakan perlawanan persahabatan dengan pasukan Universiti Kebangsaan Malaysia (UKM) FC.
“Kami akan mengadakan sekurang-kurangnya dua perlawanan persahabatan selain menjalani latihan secara intensif sebagai persiapan.
” Ia medan terbaik menguji pemain selepas menjalani latihan berminggu-minggu,” katanya.
Jurulatih itu berkata, perlawanan itu akan diadakan mengikut prosedur operasi standard (SOP) ditetapkan iaitu tanpa kehadiran penonton serta menjaga penjarakan sosial. .

” Saya minta maaf kerana tiada siapa dibenarkan hadir kecuali pegawai kedua-dua pasukan terlibat. Lagipun ini hanya perlawanan persahabatan sahaja, ” ujarnya.
Mengenai persiapan pasukan The Bos Gaurus, Durakovic berkata, pemain Perak berada di landasan betul bagi menghadapi perlawanan bertemu Melaka di Stadium Perak pada 26 Ogos ini.
“Pemain sedang gigih berlatih bagi menghadapi baki kempen Liga Super. Mereka cukup bersemangat dan ceria ketika menjalani latihan. Ini petanda baik buat kami,” tambahnya.
Perak ketika ini menduduki tangga kedua di belakang Johor Darul Ta’zim (JDT) mengutip lapan mata hasil dua kali menang dan dua seri.  – K! ONLINE


Kumpulan samun tepi jalan tumpas
Oleh KOSMO!

6 Ogos 2020, 7:15 pm
NOR AZIHAN MD. GHAZALI
KLANG – Polis berjaya melumpuhkan kumpulan samun tepi jalan yang menyasarkan warga asing dengan penangkapan enam lelaki di sekitar daerah ini semalam.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kesemua suspek warga tempatan berusia 18 hingga 53 tahun itu diberkas pegawai dan anggota polis dari Bahagian Jenayah Berat (D9) Ibu Pejabat Polis Daerah Klang Utara.
Katanya, mereka yang ditahan mempunyai kaitan dengan empat suspek yang ditahan sebelum ini kerana terlibat dalam kes samun di sebuah restoran di Taman Aman Perdana.
“Soal siasat mendapati dua daripada enam suspek itu bertindak sebagai pembeli hasil samun.
“Kita turut merampas empat komputer riba, sembilan tablet dan 17 telefon bimbit pelbagai jenama,” katanya dalam satu kenyataan di sini hari ini.

Beliau menambah, kejayaan itu seterusnya menyelesaikan kes samun yang dilakukan sepanjang tahun 2019 hingga kini di kawasan Klang Utara.
Ujar Nurulhuda, semakan turut mendapati lima daripada enam suspek mempunyai rekod jenayah lampau seperti samun, pecah rumah dan dadah.
“Keenam-enam suspek kini direman selama empat hari bermula hari ini dan kes disiasat mengikut Seksyen 394 Kanun Keseksaan,” jelasnya.
Terdahulu, polis berjaya memberkas empat lelaki yang disyaki terlibat dalam kes samun seorang pembantu restoran di hadapan tempat kerjanya di Taman Aman Perdana di sini kelmarin.
Kesemua suspek yang berumur antara 18 dan 35 tahun itu ditahan di beberapa lokasi di sekitar Klang pukul 1.30 pagi iaitu dalam tempoh kurang 24 jam selepas menyamun. -K! ONLINE


Pasar tani khas dalam PKPD
Oleh KOSMO!

6 Ogos 2020, 7:09 pm
Oleh MOHD RAFIE AZIMI
JITRA – Lembaga Pemasaran Pertanian Persekutuan (FAMA) akan membuka pasar tani di pekan Napoh dan Kampung Bendang Dalam, Mukim Binjal dekat sini bagi memudahkan penduduk dalam kawasan Perintah Kawalan Pergerakan Diperketatkan (PKPD) itu mendapatkan bekalan barang keperluan.
Pengerusi Jawatankuasa Pembangunan Wanita, Keluarga dan Masyarakat serta Kebajikan negeri, Halimaton Shaadiah Saad berkata, pasar tani tersebut akan dibuka tiga kali seminggu iaitu pada Ahad, Selasa dan Khamis bermula 9 Ogos ini.
“Perkara itu diputuskan menerusi Mesyuarat Jawatankuasa Tindakan Penyelarasan Bencana pagi tadi dan diharapkan langkah ini dapat membantu penduduk mendapatkan barang basah seperti ikan, sayur dan ayam pada harga berpatutan,” katanya.
Beliau berkata demikian selepas menyampaikan bantuan berupa kotak makanan ‘Sentuhan Kasih’ sumbangan kerajaan negeri kepada penduduk terjejas di Dewan Kampung Napoh di sini hari ini.
Kotak makanan tersebut berisi barang keperluan antaranya beras, kopi, gula, teh, sardin serta sepapan telur.

Kata Halimaton, pelaksanaan pasar tani itu nanti akan memenuhi prosedur operasi standard (SOP) yang ditetapkan selain mendapat kerjasama daripada pihak berkuasa serta Jabatan Kesihatan Negeri.
“Pasar tani di pekan Napoh akan dibuka di pekarangan Pusat Transformasi Luar Bandar (RTC) manakala di Kampung Bendang Dalam, pasar bakal beroperasi di dewan kampung berkenaan,” ujarnya.
Sementara itu, katanya, satu pasukan keselamatan bergerak akan diwujudkan untuk masuk ke kawasan PKPD bagi membantu mengedarkan ubat-ubatan diperlukan penduduk di situ.-K! ONLINE


50,000 penduduk terjejas akibat banjir
Oleh KOSMO!

6 Ogos 2020, 7:13 pm
KHARTOUM, Sudan – Lebih 50,000 penduduk terjejas akibat kejadian banjir di seluruh Sudan sejak seminggu lalu, menurut Pertubuhan Bangsa-Bangsa Bersatu (PBB) semalam.
“Hujan turun mencurah-curah secara berterusan di beberapa bahagian Sudan, menyebabkan kejadian banjir, tanah runtuh, membawa kerosakan ke atas kediaman dan infrastruktur di sekurang-kurangnya 14 daripada 18 negeri.
“Lebih 50,000 penduduk terjejas. Jumlah ini dijangka terus meningkat,” menurut kenyataan Pejabat Penyelaras Hal Ehwal Kemanusiaan PBB (OCHA).
Menteri Dalam Negeri, Eltrafi Elsdik berkata, sekurang-kurangnya lima orang terkorban dan hampir 3,500 buah kediaman rosak akibat bencana banjir sejak minggu lalu.
Hujan lebat lazimnya berlaku di Sudan antara bulan Jun dan Oktober, menyebabkan kejadian banjir. Hujan pada minggu lalu menyebabkan kejadian empangan pecah di negeri Blue Nile, memusnahkan lebih 600 buah rumah.
“Tahun lalu, kami ada lebih 400,000 orang terjejas sepanjang musim banjir,” kata jurucakap OCHA di Sudan, Saviano Abreu. – AFP


Kanak-kanak jadi tebusan bapa sendiri
Oleh KOSMO!

6 Ogos 2020, 7:26 pm
Oleh IVAN AMIRUL
KOTA KINABALU – Seorang lelaki hilang pertimbangan sehingga sanggup menjadikan anak lelakinya yang berusia lapan tahun sebagai tebusan dalam kejadian di Taman Seri Kionsom pada Isnin lalu.
Hanya disebabkan alat kawalan jauh televisyen, bapa berusia 36 tahun itu dipercayai turut mengugut menikam anaknya pada leher  dengan menggunakan pemutar skru.
Dalam kejadian pukul 5 petang itu, pasukan polis terpaksa mengambil masa lebih dua jam bagi menenangkan lelaki terbabit.
Ketua Polis Daerah Kota Kinabalu, Asisten Komisioner Habibi Majinji berkata, suspek yang memaut leher anaknya itu turut mengacukan sambil beberapa kali menghentak pemutar skru pada kepala kanak-kanak berkenaan.
“Suspek juga mengugut anggota polis yang berada di lokasi kejadian supaya tidak mendekatinya dan memberitahu akan menikam anaknya sendiri jika ingkar.

“Lelaki itu tetap berkeras tidak mahu melepaskan anaknya yang ketika itu berada dalam ketakutan.
“Polis terpaksa menggunakan kaedah psikologi bagi menenangkan suspek sebelum dia menyerahkan pemutar skru kepada polis,” katanya pada sidang akhbar di Ibu Pejabat Polis Daerah (IPD) Kota Kinabalu hari ini.
Habibi berkata, hasil ujian saringan air kencing yang dijalankan ke atas suspek turut menunjukkan suspek positif dadah jenis syabu.
“Siasatan lanjut turut mendapati suspek mempunyai tiga rekod jenayah lampau termasuklah kes suspek menetak isterinya kira-kira dua bulan lalu.
Kes sebelum ini disiasat mengikut Seksyen 324 Kanun Keseksaan. Suspek turut mempunyai dua kes dadah mengikut Seksyen 15 (1) (a) Akta Dadah Berbahaya 1952.
Suspek kini ditahan reman selama tujuh hari dan kes disiasat mengikut Seksyen 506 Kanun Keseksaan. K! ONLINE


Peserta konvoi bermotosikal ke Cameron Highlands putus kaki
Oleh MOHD AZLI ADLAN

6 Ogos 2020, 8:48 pm
HULU TERENGGANU – Seorang penunggang motosikal putus kaki kiri selepas motosikal Yamaha RXZ yang dinaiki terlibat dalam kemalangan sebelum merempuh penghadang besi jalan di Kilometer 55 Jalan Sungai Gawi – Aring berhampiran Bukit Kawah dekat sini hari ini.
Kejadian pada pukul 9.30 pagi itu berpunca selepas motosikal dinaiki Mustofa Kamal Abdullah, 33, bergesel dengan sebuah motosikal lain yang ditunggangi rakannya, Muhamad Haziq Izzuddin Mohd. Yusoff, 22.
Ketua Polis Daerah Hulu Terengganu, Deputi Superintendan Mohd. Adli Mad Daud berkata, sebelum kejadian, kedua-dua mangsa bersama lapan rakan mereka yang menaiki motosikal masing-masing sedang berkonvoi ke Cameron Highlands, Pahang dari Rhu Muda, Marang.
“Kejadian berlaku apabila motosikal jenis Yamaha RXZ dan motosikal Yamaha RXS yang masing-masing ditunggang Mustofa Kamal dan Muhamad Haziq Izzuddin cuba mengelak serpihan batu yang berada di tengah jalan.
“Kedua-duanya bergesel antara satu sama lain menyebabkan motosikal ditunggang Mustofa Kamal hilang kawalan lalu terbabas sebelum merempuh pembahagi besi jalan yang berada di tepi jalan,” katanya kepada pemberita di sini hari ini.
Mohd. Adli berkata, impak daripada pelanggaran itu menyebabkan kaki kiri Mustofa Kamal putus terkena serpihan besi pembahagi jalan berkenaan.

Menurut beliau, mangsa telah dikejarkan oleh rakan-rakan konvoinya ke Unit Kecemasan Hospital Hulu Terengganu di sini untuk menerima rawatan.
“Mangsa kemudiannya telah dihantar ke Hospital Sultanah Nur Zahirah, Kuala Terengganu untuk rawatan lanjut,” katanya. – K! ONLINE


Ketepatan bacaan suhu badan pada dahi
Oleh KOSMO!

6 Ogos 2020, 6:35 pm
Oleh SITI A’ISYAH SUKAIMI
PUTRAJAYA – Bacaan suhu badan yang diambil menerusi pemeriksaan pada anggota selain dahi adalah diragui ketepatannya.
Ketua Pengarah Kesihatan, Datuk Dr Noor Hisham Abdullah berkata, justeru pemeriksaan suhu badan seharusnya mengikut prosedur operasi standard (SOP) yang ditetapkan.
“Sekiranya menggunakan alatan jangka suhu ini, perlu mematuhi peraturan yang disyorkan di mana ketepatan bacaan suhu adalah disasarkan pada dahi.
“Kesan sampingan (penggunaan alat jangka suhu) ini memang tidak dilaporkan walaupun ada kebimbangan tetapi tidak ada bukti atau data saintifik yang boleh menyebabkan penyakit lain,” katanya pada sidang akhbar di Kementerian Kesihatan di sini hari ini.
Justeru, beliau menasihatkan supaya sukatan bacaan suhu tersebut diambil pada dahi bagi memastikan ketepatannya.

Beliau berkata demikian ketika ditanya mengenai tindakan segelintir premis perniagaan yang mengambil suhu pelanggan pada tangan dan bukannya dahi. – K! ONLINE


Penyeludup ketum rempuh bot polis marin
Oleh KOSMO!

6 Ogos 2020, 6:10 pm
Oleh YATIMIN ABDULLAH
TUMPAT – Sekumpulan penyeludup daun ketum bertindak nekad dengan merempuh bot Pasukan Polis Marin (PPM) Wilayah Tiga Pengkalan Kubor untuk meloloskan diri sewaktu serbuan di pangkalan haram Haji Rashid, Sungai Mentua di sini tengah malam tadi.
Bagaimanapun, suspek yang bertindak merempuh bot itu berjaya meloloskan diri ke kawasan semak berhampiran.
Pengawai Pemerintah PPM Wilayah Tiga Pengkalan Kubor, Asisten Superitanden Mohd. Rudzuan Ahmad berkata, pihaknya berjaya merampas 250 kilogram (kg) daun ketum yang cuba diseludup ke negara jiran menggunakan laluan tikus.
“Semasa melakukan rondaan rutin, anggota PPM Wilayah Tiga Pengkalan Kubor telah mengesan pergerakan sebuah bot enjin galah dari arah jambatan Pulau Ular.
“Semasa kita melakukan pemeriksaan, pemandu bot itu telah bertindak merempuh bahagian tepi bot milik PPM,” katanya.

Mohd. Rudzuan memberitahu, sewaktu rempuhan, suspek telah bertindak melarikan diri ke kawasan tebing pangkalan haram Haji Rashid sebelum menyelinap masuk ke dalam semak.
Katanya, pemeriksaan lanjut terhadap bot berkenaan membawa kepada penemuan sebanyak 250 kg daun ketum.
“Kesemua barangan rampasan termasuk bot dibawa ke markas untuk siasatan lanjut dan kes disiasat bawah Akta Racun 1952,” ujarnya.- K!ONLINE


Amelina sudah berpunya
Oleh MOHD. HAIKAL ISA

6 Ogos 2020, 6:37 pm
PETALING JAYA – Ratu dangdut, Amelina mengesahkan sedang mengenali hati budi seorang lelaki yang merupakan seorang ahli perniagaan.
Amelina atau nama sebenarnya, Norazlina Amir Sharipuddin, 46, bagaimanapun enggan memperincikan lebih lanjut gerangan lelaki yang berjaya mencuri hatinya.
“Secara jujurnya, kami sedang mengenali hati budi masing-masing. Kalau ada jodoh, adalah.
“Kalau orang tanya, adakah tahun ini saya akan berkahwin, saya tiada kuasa untuk memberikan jawapan.

AMELINA kini muncul dengan single perdana berentak balada, bertajuk Ada Untukmu. – AMIR KHALID

Allah Maha Kaya, itu semua jodoh,” katanya ketika ditemui Kosmo! Online pada majlis pelancaran single terbaharunya, Ada Untukmu di Ara Damansara di sini sebentar tadi.
Ditanya sejauh mana keseriusan hubungan dengan lelaki berkenaan, pelantun lagu Asyik itu berkata, biarpun mempunyai hasrat untuk berkahwin sekali lagi, namun anak-anak ialah keutamaan buat dirinya.

“Yang penting anak-anak selesa dengan dirinya. Orang (lelaki) yang ingin bersama saya perlu terima orang di sekeliling saya.
“Dia tidak kuat cemburu dan tidak sombong. Itu sahaja yang boleh saya kongsikan,” ujarnya.
Sebelum ini, Amelina pernah berkahwin dengan Reduan Mahmood namun bercerai pada 2016.
Hasil perkahwinan, mereka dikurniakan enam cahaya mata iaitu Puteri Nur Athirah, 19, Putera Al Affiq, 18, Putera Al Asyraff, 17, Puteri Nur Asyurah, 15, Putera Al Arffa, 13 dan Putera Al Amzar, 8 tahun.
Bercakap tentang perkembangan terbaharu, Amelina kini muncul dengan single perdana bergenre balada berjudul Ada Untukmu selepas lebih 20 tahun bergelar penyanyi dangdut.
Lagu berkenaan ciptaan sepenuhnya Aepul Roza dan klip video rasmi akan menemui peminat esok, pukul 6 petang. – K! ONLINE


Pekerja cedera terjatuh lif semasa selenggara
Oleh KOSMO!

6 Ogos 2020, 6:32 pm
Oleh NOOR HASLIZA NUSI
GEORGE TOWN – Seorang pekerja penyelenggara cedera pada kepala selepas terjatuh dari tingkat satu semasa kerja-kerja pembaikan lif dilakukan di pangsapuri Blok 27, Park View Towers, Tingkat Bukit Jambul 1, Bayan Lepas di sini hari ini.
Dalam kejadian kira-kira pukul 4 petang itu, mangsa, Muhamad Yusri Abdul Manap, 25, ditemui di bahagian bawah lif berkenaan dalam keadaan masih sedar.
Jurucakap Bomba negeri berkata, pihaknya menerima panggilan berhubung kejadian berlaku kira-kira pukul 4.34 petang tadi dan tiba di lokasi kurang 15 minit kemudian.
“Sampai di lokasi didapati seorang pekerja penyelenggara lif bangunan telah terjatuh dari tingkat satu semasa kerja-kerja pembaikan lif dan mangsa mengalami kecederaan pada bahagian kepala.
“Tindakan operasi dengan melakukan kaedah sistem mengunakan tali untuk membawa mangsa ke atas dan diberi rawatan awal,” katanya dalam satu kenyataan di sini hari ini.

Menurut jurucakap, mangsa kemudiannya dikejarkan ke Hospital Pulau Pinang dengan ambulan Angakatan Pertahanan Awam (APM). – K! ONLINE


AKPK terima 800 pelanggan setiap hari
Oleh MOHD AZLI ADLAN

6 Ogos 2020, 5:52 pm
KUALA TERENGGANU – Pejabat Agensi Kaunseling dan Pengurusan Kredit (AKPK) di seluruh negara menerima kunjungan hampir 32,000 pelanggan sepanjang tempoh 59 hari pelaksanaan Perintah Kawalan Pergerakan Pemulihan (PKPP) bermula 10 Jun lalu.
Pengurus Besar Bahagian Operasi AKPK, Nor Fazleen Zakaria berkata, rata-rata pelanggan terbabit memerlukan perkhidmatan nasihat dan pengurusan kewangan serta hutang akibat terjejas dengan pandemik Covid-19.
Beliau berkata, ia menunjukkan peningkatan ketara berbanding sebelum pelaksanaan Perintah Kawalan Pergerakan (PKP) pada 18 Mac lalu.
“Secara purata, AKPK menerima 800 pelanggan sehari di semua cawangan di seluruh negara sejak pembukaan pada 10 Jun lalu.
“Kebanyakan pelanggan itu mahu membuat penstrukturan semula pinjaman masing-masing dan 75 peratus daripadanya berusia 30 hingga 50 tahun,” katanya selepas menghadiri program BSN Myfirst, Duit For Baby di Pusat Sains dan Kreativiti Terengganu di sini hari ini.
Nor Fazleen berkata, seramai 1.083 juta individu direkod telah menghadiri sesi perkhidmatan kaunseling kewangan AKPK sejak ia ditubuhkan pada tahun 2006.

Beliau memberitahu, program Pengurusan Kredit AKPK pula telah disertai 322,495 orang setakat 30 Jun lalu,” katanya. – K! ONLINE


Amah didakwa larikan 36 helai baju anak majikan
Oleh KOSMO!

6 Ogos 2020, 6:40 pm
Oleh DIYANATUL ATIQAH ZAKARYA
MELAKA – Seorang amah menangis teresak-esak di Mahkamah Majistret di sini semalam selepas didakwa atas pertuduhan mencuri 36 helai baju kanak-kanak, wang tunai dan telefon bimbit milik majikannya pada bulan lalu.
Tertuduh, Lewiana Simatupang, 21, yang juga merupakan warga Indonesia bagaimanapun mengaku tidak bersalah atas pertuduhan yang dibacakan oleh jurubahasa di hadapan Majistret Muhammad Nazrin Ali.
Mengikut pertuduhan, tertuduh yang bekerja sebagai pembantu rumah didakwa dengan niat curang telah mencuri 36 pasang baju kanak-kanak pelbagai jenis, wang tunai RM500 dan sebuah telefon bimbit jenis Huawei Honour bernilai RM2, 000 milik Marithna Mary De Mello.
Kesalahan itu dilakukan tertuduh antara pukul 8 hingga 10 pagi di sebuah rumah di Jalan Day Dalam pada 18 Julai lalu.
Bagi kesalahan itu, tertuduh didakwa dengan mengikut Seksyen 381 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya sekali.

Pendakwaan yang dikendalikan Timbalan Pendakwa Anis Najwa Nazari tidak menawarkan sebarang jaminan dan agar pasport tertuduh diserahkan kepada mahkamah.
Peguam Ishak Kari yang mewakil tertuduh bagaimanapun memohon jaminan rendah dapat diberikan dan akan bersetuju dengan syarat tambahan yang diberikan mahkamah.
Selepas mendengar rayuan kedua pihak mahkamah kemudian membenarkan tertuduh diikat jamin sebanyak RM2, 000 dengan dua penjamin, menyerahkan pasport kepada mahkamah dan melaporkan diri di balai polis berdekatan sehingga kes selesai.
Muhammad Nazrin turut menetapkan 28 Ogos ini sebagai sebutan semula kes. – K! ONLINE


15 kes baharu Covid-19
Oleh KOSMO!

6 Ogos 2020, 6:23 pm
Oleh SITI A’ISYAH SUKAIMI
PUTRAJAYA – Sebanyak 15 kes baharu Covid-19 direkodkan hari ini menjadikan jumlah kes positif mencecah 9,038 kes di seluruh negara.
Ketua Pengarah Kesihatan, Datuk Dr Noor Hisham Abdullah berkata, daripada 15 kes baharu tersebut, sebanyak 10 kes membabitkan penularan tempatan manakala lima kes mendapat jangkitan dari luar negara.
Beliau berkata, daripada 10 kes penularan tempatan, lapan kes dalam kalangan warga Malaysia dan dua kes bukan warganegara.
“Daripada lapan kes itu, enam kes daripada Kluster PUI Sivagangga dan masing-masing satu kes di saringan tempat kerja di Negeri Sembilan serta pintu masuk antarabangsa Labuan.
“Dua kes lagi membabitkan bukan warganegara iaitu satu kes saringan tahanan di Negeri Sembilan iaitu Pendatang Asing Tanpa Izin (PATI) dan satu kes saringan komuniti bersasar,” katanya pada sidang akhbar di Kementerian Kesihatan di sini hari ini.

Jelas beliau, kes import yang mendapat jangkitan di luar negara melibatkan tiga warga Malaysia manakala dua lagi bukan warganegara.
“Lima kes import ini dari negara Filipina iaitu membabitkan empat kes di Sabah dan satu kes dari Afrika Selatan iaitu di Kuala Lumpur,” katanya. K! ONLINE


3,500 akan hilang kerja
Oleh KOSMO!

6 Ogos 2020, 6:28 pm
Oleh SHAARANI ISMAIL
IPOH – Kesatuan Kebangsaan Pekerja-Pekerja Pihak Berkuasa Tempatan Semenanjung Malaysia (ANULAE) membantah cadangan penswastaan pengurusan sisa pepejal di Perak yang ketika ini dilaksanakan oleh Pihak Berkuasa Tempatan (PBT) di setiap daerah masing-masing.
Presidennya, Datuk Azih Muda berkata, perkara itu diputuskan ANULAE pada Mesyuarat Jawatankuasa Agung ANULAE yang berlangsung Muar, Johor pagi tadi.
Katanya, ANULAE dimaklumkan bahawa majlis menandatangani perjanjian perkhidmatan pengurusan sisa pepejal antara 15 PBT di Perak dengan syarikat swasta yang bakal mengambil alih kerja-kerja pengurusan tersebut dijadualkan berlangsung pada 5 Ogos telah ditunda ke tarikh yang belum dimuktamadkan.
“ANULAE mengucapkan terima kasih kepada Kerajaan Negeri Perak yang telah menangguhkan majlis menandatangani perjanjian itu.
“Kami menggesa Kerajaan Negeri Perak supaya menilai semula cadangan berkenaan kerana ia bakal memberi kesan kepada lebih 3,500 pekerja yang berkhidmat di PBT.

“ANULAE bimbang sekiranya penswastaan itu dilaksanakan, lebih 3,500 pekerja tersebut akan hilang pekerjaan pada masa akan datang,” katanya dalam kenyataan di sini hari ini.
Katanya, ANULAE tidak mahu pekerja PBT di Perak mengalami nasib yang sama seperti yang berlaku di Kedah, Perlis dan Selangor sebelum ini apabila pengurusan sisa pepejal diswastakan.
“Ketika itu ada pekerja PBT yang diberhentikan khidmat mereka ketika penswastaan dilakukan.
“Sebahagian mereka yang dipindahkan bekerja di syarikat swasta yang baru pula kebiasaannya akan digantikan dengan pekerja warga asing yang gajinya lebih rendah,” katanya.
Azih berkata, ketika ini kebanyakan pekerja di syarikat konsesi adalah dari kalangan warga asing Nepal, Bangladesh dan Myanmar dan sudah sepatutnya kerajaan negeri perlu mengutamakan rakyat sendiri untuk mengekalkan pekerjaan mereka
Katanya, inANULAE yakin PBT di Perak mampu mengurus sisa pepejal sebaik mungkin.
“Jika ada peruntukan, kerajaan negeri perlu menyalurkannya kepada PBT kerana mereka boleh buat lebih baik daripada syarikat konsesi,” katanya.
Beliau berkata, setiap kelemahan yang ada perlu ditambahbaik dan ANULAE berharap Perak dapat membatalkan dan mengkaji semula cadangan penswastaan pengurusan sisa pepejal. – K! ONLINE


Tiga lelaki didakwa buat tuntutan palsu RM400, 000
Oleh KOSMO!

6 Ogos 2020, 6:43 pm
Oleh DIYANATUL ATIQAH ZAKARYA
Pix RASUL AZLI SAMAD

MELAKA – Selepas sembilan tahun, tiga lelaki termasuk seorang pembantu tadbir kewangan akhirnya didakwa di Mahkamah Sesyen di sini semalam atas pertuduhan menipu Pejabat Pembangunan Negeri (PPN) Melaka melibatkan tuntutan palsu bernilai lebih RM400,000.

Tertuduh, Hairul Rohman Untong, 41; Kamarulbarin Ab. Karim, 44, dan Mohd. Ghazali Bidin, 56, bagaimanapun mengaku tidak bersalah ke atas pertuduhan yang dibacakan oleh jurubahasa di hadapan Hakim Norma Ismail.

Mengikut pertuduhan pertama dan kedua, Hairul yang berkhidmat di Penjara Dusun Dato’ Murad didakwa dengan curang menipu PPN Melaka dengan menyediakan baucar palsu bagi projek pembinaan dan menaik taraf jalan, parit serta longkang sekitar Melaka Tengah berjumlah RM80,000 pada 13 April dan 3 Nov 2011.

Dalam pertuduhan ketiga hingga keenam, dia didakwa bersama Kamarulbarin telah dengan curang menipu PPN Melaka dengan menyediakan baucar palsu bagi projek menurap jalan, menaik taraf dan pembinaan jalan serta longkang di sekitar negeri ini berjumlah RM175,000 antara 26 Julai dan 20 Dis 2011.

Bagi pertuduhan ketujuh hingga kesembilan, tertuduh didakwa bersama Mohd. Ghazali telah dengan curang menipu PPN Melaka dengan menyediakan baucar palsu bagi projek menaik taraf jalan dan selenggara balai raya di sekitar Alor Gajah berjumlah RM151,920 antara 13 April dan 27 Dis 2011.

Kesemua kesalahan itu dilakukan tertuduh di PPN Melaka, Ayer Keroh.

Sabit kesalahan tertuduh boleh dikenakan hukuman penjara maksimum 10 tahun dan dengan sebat dan denda mengikut Seksyen 420 Kanun Keseksaan.

Terdahulu, pendakwaan dikendalikan Timbalan Pendakwa Raya, Mazuin Hashim, manakala Hairul Rohman diwakili peguam Ahmad Faiz Munawar dan Muhammad Fadhli M. Sutris sementara dua tertuduh lagi iaitu Kamarulbarin dan Mohd Ghazali tidak diwakili peguam.

Norma kemudian membenarkan ketiga-tiga lelaki itu diikat jamin sebanyak RM10,000 setiap seorang bagi kesemua pertuduhan dengan seorang penjamin.

Beliau turut memberikan syarat tambahan tertuduh perlu melapor diri di balai polis berhampiran setiap bulan sehingga kes selesai, selain menetapkan tarikh 15 Sept untuk sebutan semula kes. -K! ONLINE


AEON Rider buka 300 peluang pekerjaan
Oleh KOSMO!

6 Ogos 2020, 6:06 pm
Oleh ABDUL RAZAK IDRIS
SHAH ALAM – Projek AEON Rider inisiatif Yayasan AEON Malaysia (MAF) membuka 300 peluang pekerjaan dalam membantu mereka yang hilang sumber pendapatan akibat wabak Covid-19.
Ketua Pegawai Eksekutif AEON Retail Malaysia, Shafie Shamsuddin berkata, menerusi projek tersebut setiap daripada mereka akan dibekalkan sebuah motosikal dalam melaksanakan tugasan masing-masing.
Katanya, projek itu hasil daripada sumbangan jualan ayam di semua rangkaian outlet AEON di seluruh negara yang berjaya mengumpulkan sejumlah RM1.45 juta.
“AEON Rider terpilih akan diberikan kontrak pekerjaan dengan gaji kasar RM1,200 bagi tempoh setahun dengan tambahan caj penghantaran.
“Selepas tempoh setahun dengan prestasi kerja yang memuaskan, setiap seorang daripada 300 AEON Rider akan diberi hakmilik kekal motosikal dan pilihan untuk menjadi pekerja tetap di Syarikat AEON Malaysia,” katanya ketika ditemui selepas pelancaran AEON Rider di AEON Mall di sini hari ini.

Majlis tersebut disempurnakan oleh Timbalan Menteri di Jabatan Perdana Menteri (Ekonomi), Arthur Joseph Kurup dan Presiden Yayasan AEON Malaysia, Datin Yasmin Ahmad Merican.
Mengulas lanjut, Shafie berkata, seramai 100 pekerja telah memenuhi kerja tersebut setakat in dengan AEON komited mengubah nasib mereka yang terjejas akibat Covid-19.
“Setiap AEON Rider akan diberi kursus sehari sebelum ditugaskan menghantar barang yang dipesan oleh pelanggan kepada AEON Retail Malaysia,” katanya. -K!ONLINE


Bekas jurutera KTMB didakwa lapan tuduhan rasuah
Oleh KOSMO!

6 Ogos 2020, 4:31 pm
Oleh SYED AHMAD ZULKARNAIN SYED ALI
SEREMBAN: Seorang bekas jurutera awam Keretapi Tanah Melayu Bhd. (KTMB) didakwa di Mahkamah Sesyen Seremban hari ini atas lapan tuduhan rasuah berjumlah RM72,200.
Ia membabitkan tiga projek stesen transit aliran ringan (LRT) dan komuter lima tahun lalu.
Mohd. Amin Muhammad N Hushaimi, 36, mengaku tidak bersalah selepas pertuduhan dibacakan di hadapan Hakim, Madihah Harullah.
Mengikut pertuduhan, Mohd. Amin menerima wang berjumlah RM72,2000 daripada Amizah Ahmad dan syarikat Intelligent Essence Sdn. Bhd.
Dia ketika itu bertugas sebagai jurutera awam Jabatan Pengurusan Projek KTMB menerima wang berkenaan melalui tujuh transaksi masing-masing berjumlah RM3,000 hingga RM16,000 ke akaun bank CIMB adik iparnya.

Wang itu sebagai dorongan supaya tidak mengesyorkan surat arahan berhenti kerja sementara, ekoran faktor keselamatan bagi projek cadangan tambahan dan pengubahsuaian Stesen LRT Abdullah Hukum sedia ada dan cadangan pembangunan sebuah Stesen KTM Komuter tiga tingkat di atas sebahagian tanah rizab keretapi.
Selain itu, projek lain pula membabitkan cadangan pembangunan mendirikan sebuah Stesen Komuter Bersepadu Kajang 2 serta kemudahan lain antaranya pejabat pengurusan, kiosk jualan tiket, pusat penerangan pelancongan dan jejantas pejalan kaki berbumbung.
Kesalahan itu dilakukan di bank CIMB cawangan Nilai di sini dari 17 Disember 2015 hingga 3 Julai 2017.
Bagi semua pertuduhan itu, tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi jika sabit kesalahan.
Timbalan Pendakwa Raya dari Suruhanjaya Pencegahan Rasuah Malaysia (SPRM) Muhammad Asraf Mohamed Tahir mencadangkan tertuduh dibebaskan dengan ikat Jamin RM20,000 dengan seorang penjamin.
Bagaimanapun, peguam bela, Shahidah Muslimah Roslan merayu ikat jamin dikurangkan kerana tertuduh sudah dibuang kerja dan kini menjual laksa di Setia Alam, Selangor untuk menyara keluarga.
Selepas mendengar hujah kedua-dua pihak mahkamah membenarkan tertuduh diikat jamin RM15,000 dengan seorang penjamin.
Mahkamah kemudiannya menetapkan 16 Oktober ini sebagai tarikh sebutan semula kes. -K! ONLINE


Bomba keluarkan ibu jari budak tersepit pada kaki meja
Oleh MOHD SYALMIZI HAMID

6 Ogos 2020, 5:18 pm
SEBERANG PERAI – Anggota bomba terpaksa mengambil masa kira-kira 15 minit untuk mengeluarkan ibu jari seorang budak perempuan berusia dua tahun yang tersepit pada kaki meja dalam kejadian di Sungai Bakap, Nibong Tebal di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan kecemasan pada pukul 12.41 tengah hari sebelum bergegas ke Hospital Sungai Bakap.
“Ibu jari pada tangan kanan kanak-kanak perempuan itu didapati tersepit pada sebatang kaki meja yang diperbuat daripada besi.
“Kerja-kerja mengeluarkan jari mangsa dilakukan dengan cermat menggunakan peralatan khas dan ia berjaya dikeluarkan,” katanya kepada pemberita di sini hari ini.
Menurutnya, mangsa yang cedera ringan pada jari diserahkan kepada pihak hospital bagi tindakan lanjut dan operasi tamat pada pukul 1.09 petang. -K! ONLINE


Cinta dalam kedai Backstreet Rookie
6 Ogos 2020, 4:44 pm
SEJAK bersiaran pada 20 Jun lalu, drama romantik komedi Backstreet Rookie meraih perhatian luar biasa daripada peminat drama Korea dari seluruh dunia termasuklah Malaysia.
Drama arahan Lee Myoung-woo itu mengisahkan kehidupan seorang pengurus kedai serbaneka, Choi Dae-hyun lakonan Ji Chang-wook yang bertemu dengan seorang gadis seksi bernama Jung Saet-byul (Kim Yoo-jung) yang bekerja sambilan di kedainya.
Karya tersebut sebenarnya penampilan sulung Chang-wook sebaik selesai menjalani latihan khidmat ketenteraan pada 27 April tahun lalu.
Berbicara tentang penampilannya dalam naskhah adaptasi webtoon popular Korea Selatan tersebut, Chang-wook menyifatkan karakter komedi romantik yang dijayakan begitu menarik dan cukup selesa untuk dijayakan.

Karakter comel Choi Dae-hyun lakonan Ji Chang-wook (kiri) dan Jung Saet-byul oleh Kim Yoo-jung sebagai dalam Backstreet Rookie tidak mengecewakan peminat drama Korea Selatan.

“Saya sangat selesa menjayakan drama komedi romantik dari segi fizikal dan stamina. Namun dari sudut emosi, sebenarnya naskhah sebegini lebih susah untuk dibawa berbanding aksi,” katanya.
Tidak mempunyai pengalaman menguruskan kedai serbaneka, Chang-wook membongkar alasan dirinya menerima tawaran berlakon dalam naskhah tersebut. Dia sebenarnya sangat tertarik dengan konsep penceritaan yang dipaparkan.

“Kisah yang berkisar di sebuah kedai serbaneka sebenarnya sangat menarik. Saya sukakan nilai kemesraan, kekeluargaan dan persahabatan yang wujud di tempat sebegitu.
“Hakikatnya saya tidak pernah bekerja di kedai sebegitu. Sebelum bergelar aktor, antara kerja yang saya pernah lakukan seperti menjadi pemandu lori penghantaran dan bekerja di kafe. Daripada semua kerja itu, saya banyak belajar bahawa tiada yang mudah dalam kehidupan ini,” katanya.

Lakonan Chang-wook dalam Backstreet Rockie merupakan kemunculan pertamanya selepas menamatkan latihan ketenteraan pada 2019.

Menerusi Backstreet Rookie, pelakon berusia 32 tahun itu menampilkan karakter agak berbeza iaitu imej rambut yang serabai dan sedikit tidak terurus.
Tidak merasakan imej sebegitu menjanggalkan, Chang-wook sebaliknya mengakui perkara paling sukar dilakukan untuk drama tersebut ialah menjayakan babak menari.
“Menari memang susah tetapi sangat menyeronokkan. Sebenarnya saya agak malu (menari) tetapi apabila ada babak melibatkan saya dengan Yoo-jung, tarian jadi lebih senang sebab ada teman berbanding menari sendirian,” ujarnya.
Di sisinya, Kim Yoo-jung turut berkongsi pengalaman terlibat dalam penggambaran drama tersebut.
Ujar pelakon berusia 20 tahun itu, dia melakukan persiapan rapi dengan menjalani latihan di kedai serbaneka sebelum memulakan penggambaran.
“Satu pengalaman baharu apabila berlakon dalam drama ini. Saya sukakan watak Saet-byul yang ada bermacam perangai tetapi sangat baik hati.
“Meskipun kehidupannya tidak seindah yang dimahukan tetapi dia percaya pada diri dan belajar untuk jadi kuat. Naskhah ini menunjukkan bagaimana seorang gadis bangun daripada kesedihan dan menjadi matang dalam hidup,” ujarnya.

Karakter comel Choi Dae-hyun lakonan Ji Chang-wook (kiri) dan Jung Saet-byul oleh Kim Yoo-jung sebagai dalam Backstreet Rookie tidak mengecewakan peminat drama Korea Selatan.

Selain jalan cerita menarik dan dipenuhi dengan babak lucu, satu hal lain yang membuatkan drama itu menjadi bualan peminat iaitu perbezaan umur antara Chang-wook dan Yoo-jung.
Berjarak usia sebanyak 12 tahun sebenarnya tidak menimbulkan halangan buat kedua-dua pelakon itu menjayakan peranan masing-masing.
“Pada mulanya saya agak malu apabila berdepan dengan Chang-wook. Lama-kelamaan kami banyak menghabiskan masa bersama dan berbincang macam-macam perkara.
“Secara tidak langsung kami jadi rapat dan penggambaran berjalan dengan seronok tanpa ada rasa canggung,” jelasnya yang mula berlakon seawal usia empat tahun.


Buruh dijatuhi hukuman mati
Oleh MUHAMAD TARMIZE MOHD NOR

6 Ogos 2020, 5:35 pm
IPOH – Perbuatan kejam seorang buruh membunuh tiga kanak-kanak yang juga merupakan adik-beradik dua tahun lalu berbalas apabila dia didapati bersalah dan dijatuhi hukuman gantung sampai mati oleh Mahkamah Tinggi di sini hari ini.
Tertuduh, Shahrul Pitri Jusoh, 37, turut dikenakan hukuman penjara selama enam tahun bagi kesalahan cubaan membunuh dan masing-masing dua tahun penjara bagi tiga pertuduhan mendatangkan kecederaan menggunakan senjata berbahaya.
Hakim Anselm Charles Fernandis menjatuhkan hukuman berkenaan selepas mendapati pihak pembelaan gagal menimbulkan keraguan munasabah, sebaliknya pendakwaan berjaya membuktikan kes terhadap semua pertuduhan.
Anselm Charles berkata, selepas meneliti keterangan Pakar Perunding Forensik dari Hospital Bahagia Ulu Kinta mengesahkan tertuduh waras semasa melakukan perbuatan tersebut.
“Tertuduh juga tahu tentang perlakuan dan perbuatan yang dilakukannya walaupun dia memberitahu tiada niat untuk melakukan perbuatan berkenaan namun keterangan dia sendiri sebaliknya.
“Dengan ini kamu telah didapati bersalah atas semua pertuduhan,” katanya.

Tertuduh yang memakai baju penjara putih hanya menunduk ketika hukuman terhadapnya dijatuhkan.
Terdahulu, dalam rayuan terhadap anak guamnya, peguam bela T. Ellanggovan memohon agar mahkamah mengurangkan hukuman terhadap tertuduh memandangkan dia merupakan buruh yang menyara seorang ibu berusia 80 tahun.
“Tertuduh juga tidak pernah ada rekod jenayah lampau melainkan hanya mempunyai tabiat menghisap dadah untuk diri sendiri dan dia tidak menyangka ia boleh mempengaruhi pemikirannya.
“Dia juga menyesal atas perbuatannya serta memohon maaf kepada semua pihak termasuk keluarga mangsa,” katanya.
Timbalan Pendakwa Raya, Ainul Wardah Shahidan menyatakan hukuman gantung sampai mati adalah wajar untuk kesalahan bunuh dan memohon hukuman setimpal bagi kesalahan lain.
“Kanak-kanak yang masih kecil dan tidak berdosa ini seharusnya tidak terlibat dengan kejadian ini memandangkan tertuduh hanya mempunyai dendam terhadap bapa mangsa. Oleh itu, hukuman mati adalah wajar baginya,” katanya.
Anselm Charles kemudian menjatuhkan hukuman gantung sampai mati dan penjara selama 12 tahun terhadap tertuduh bermula tarikh dia ditangkap pada 17 Mei 2018.
Mengikut pertuduhan, Shahrul Pitri didakwa atas tiga tuduhan berasingan membunuh Nur Zia Fasihah Mohd. Fadzil, 2, serta dua abangnya, Muhammad Firash Zafrill, 3, dan Muhammad Faqih Zahirulhaq, 5.
Tertuduh didakwa melakukan perbuatan itu di rumah projek bantuan bina rumah Majlis Agama Islam dan Adat Melayu Perak (Maipk) di Kampung Sungai Haji Muhammad, Selekoh, Bagan Datuk antara jam 2.30 hingga 2.40 petang 17 Mei 2018 iaitu pada hari pertama umat Islam berpuasa ketika itu.
Tiga pertuduhan ini dikemukakan mengikut Seksyen 302 Kanun Kesekaaan yang boleh dihukum gantung sampai mati jika sabit kesalahan.
Tertuduh turut didakwa cuba melakukan bunuh menggunakan parang terhadap ibu tiga kanak-kanak itu, Zuraidah Mat Ali, 37, di tempat dan masa yang sama.
Bagi kesalahan itu, dia didakwa mengikut Seksyen 307 Kanun Keseksaan yang boleh dihukum penjara sehingga dua puluh tahun dan boleh dikenakan denda jika sabit kesalahan.
Bagi tiga lagi pertuduhan, tertuduh didakwa dengan sengaja mendatangkan kecederaan terhadap Nur Zuryn Faziera Mohd. Fadzil, 11, dan Nur Aina Umaira Subri, 12, serta Redhuan Embi, 34, di dua lokasi berasingan di titi pondok dan jalan hadapan Sekolah Kebangsaan Sungai Haji Muhammad antara pukul 2.15 petang hingga 2.45 petang hari sama.
Tiga pertuduhan ini dibuat mengikut Seksyen 324 Kanun Keseksaan yang boleh dihukum penjara sehingga tiga tahun atau denda atau sebat atau mana-mana dua daripada seksaan tersebut jika sabit kesalahan.
Sepanjang proses perbicaraan, pendakwaan telah memanggil 38 orang saksi manakala dua saksi dipanggil pihak pembelaan untuk memberikan keterangan.
Akhbar sebelum ini melaporkan, tiga kanak-kanak maut manakala empat parah selepas ditetak lelaki dipercayai kurang siuman dalam kejadian amuk di Kampung Sungai Haji Mohamad, Selekoh dekat sini. – K! ONLINE


Jun Hao mudah layak ke Divisyen 1
Oleh MUHAMMAD ZUHAILY BADLISHAH

6 Ogos 2020, 5:36 pm
BEKAS juara perseorangan remaja Asia, Leong Jun Hao tidak berdepan masalah untuk mengesahkan tempat dalam perlawanan akhir Divisyen 2 sekali gus layak ke Divisyen 1 walaupun saingan masih berbaki satu perlawanan hari ini.
Kedudukan pemain berusia 21 tahun itu dalam ranking Divisyen 2 sudah tidak dapat dicabar sekiranya tewas dalam aksi terakhir hari ini kepada lawannya, Lim Chong King yang juga sudah mengesahkan tempatnya ke Divisyen 1.
Kejayaan itu hadir selepas Jun Hao berjaya mengalahkan dua pencabarnya dengan kemenangan 20-22, 21-12, 21-17 ke atas Wyman Goh sebelum mengambil masa 38 minit untuk menewaskan Muhammad Shaqeem Eiman Shahyar 21-14, 21-18 di Akademi Badminton Malaysia, Bukit Kiara hari ini.
Mengulas lanjut, Jun Hao yang pernah memenangi pingat perak perseorangan remaja dunia, berpuas hati dengan prestasi semasa kerana berjaya mencapai sasaran ke Divisyen 1 Kejohanan Jemputan Persatuan Badminton Malaysia itu.
“Saya masih gembira dengan persembahan saya hari ini (semalam). Jadi saya harap dapat teruskan momentum ini untuk perlawanan terakhir esok.
“Sasaran saya dalam kejohanan ini ialah layak ke Divisyen 1 dan kalau boleh saya mahu menamatkan saingan dalam kelompok empat terbaik,” katanya ketika dihubungi Kosmo! semalam.

Jun Hao kini berkongsi kedudukan sebagai pendahulu Divisyen 2 dengan lapan mata bersama-sama Chong King yang turut mencatat dua kemenangan semalam, 19-21, 21-16, 21-13 ke atas Ter Chun Long dan 21-16, 22-20 terhadap Wyman Goh. – K! ONLINE


Penantian lebih dua dekad pembeli rumah berakhir
Oleh KOSMO!

6 Ogos 2020, 5:14 pm
Oleh ISKANDAR SHAH MOHAMED
SHAH ALAM – Penantian 203 pembeli Rumah Idaman Warisan, Puncak Alam selama 21 tahun berakhir selepas menerima kunci daripada kerajaan Selangor hari ini.
Usaha pemulihan projek yang terbengkalai sejak 1999 itu dilaksanakan Pemerbadanan Menteri Besar Selangor (MBI) selepas memeterai Perjanjian Pemulihan Projek Alam Perdana dengan Worldwide Holdings Berhad dan LBS Bina Group Berhad pada September 2016.
Menteri Besar, Datuk Seri Amirudin Shari berkata, penyerahan kunci itu membuktikan komitmen kerajaan negeri dalam memastikan rakyat menerima pulangan setimpal menerusi perkongsian strategik dan tadbir urus korporat yang cekap.
“Berdasarkan perjanjian pemulihan asal, rumah yang dikenali sebagai Taman Arcadia sebelum ini akan diserahkan tanpa perabot dan peralatan seperti projek perumahan lain.
“Namun, saya mengumumkan pemberian peralatan tambahan pada 2018 sebagai insentif kepada semua pemilik yang telah menunggu sekian lama untuk mendapatkan rumah mereka,” katanya selepas menyempurnakan majlis penyerahan kunci di Bangunan Sultan Salahuddin Abdul Aziz Shah di sini, hari ini.

Rumah Idaman Warisan itu dilengkapi dengan peralatan tambahan seperti set televisyen, kabinet dapur, penghawa dingin dan pemanas air yang tiada dalam perjanjian asal.
Tambah Amirudin, proses membaik pulih projek itu mengambil masa lama kerana wujud pelbagai perkara teknikal dan undang-undang yang perlu dikaji semula selain terdapat beberapa pemilik asal tidak dapat dihubungi kerana telah berpindah atau meninggal dunia.
“Namun, hasil usaha dan kerjasama antara kerajaan dan swasta membawa kepada kejayaan projek itu yang disiapkan pada hujung tahun lalu,” katanya.
Sementara itu, salah seorang penerima, Sharudin Ismail, 46, bersyukur pembelaan dilakukan oleh kerajaan negeri bagi memastikan ratusan pembeli dapat duduk di rumah yang diidamkan sebelum ini.
“Ini adalah hadiah paling istimewa bagi keluarga saya yang menunggu selama 21 tahun untuk memiliki kediaman sendiri.
“Semua pemilik asal terpaksa menanggung kerugian selama ini kerana pembayaran kepada bank tetap diteruskan bagi mengelak diisytihar muflis,” katanya. – K! ONLINE


Menteri minta maaf hisap vape dalam Dewan Rakyat
Oleh ZULKIFLI MANZOR

6 Ogos 2020, 5:27 pm
KUALA LUMPUR – Menteri Luar, Datuk Seri Hishammuddin Tun Hussien memohon maaf kerana menghisap vape dalam Dewan Rakyat hari ini.
Ahli Parlimen Sembrong itu berkata, beliau berjanji perkara itu tidak akan berulang pada masa depan.
“Saya minta maaf. Saya tidak perasan. Ini adalah tabiat baharu. Saya berjanji tidak akan mengulanginya,” katanya di laman sosial Twitter hari ini.
Rakaman video Hishammuddin menghisap vape sambil memakai pelitup muka ketika Dewan Rakyat bersidang tular di media sosial.
Netizen mengkritik perbuatan tersebut, namun dalam masa sama memuji keikhlasan Hishamuddin mengaku salah dan memohon maaf. – K! ONLINE


Pondok tol terbakar
Oleh KOSMO!

6 Ogos 2020, 4:14 pm
Oleh NUR SYAZWANA MANSOR
GURUN – Sebuah pondok tol di susur masuk Plaza Tol Gurun di sini terbakar kira-kira 50 peratus dalam kejadian tengah hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain berkata, kebakaran disedari polis bantuan PLUS Malaysia Bhd. (PLUS) kira-kira pukul 12.40 tengah hari tadi.
Beliau berkata, pihaknya menerima panggilan daripada pihak PLUS pada pukul 12.48 tengah hari dan sepasukan anggota bomba dari Balai Bomba dan Penyelamat (BBP) Guar Chempedak bergegas ke lokasi kejadian.
“Sebaik tiba di tempat kejadian, kita mendapati api telah dipadamkan oleh kakitangan PLUS menggunakan alat pemadam api jenis debu kering sebelum pasukan bomba tiba,” katanya dalam satu kenyataan di sini hari ini.
Kata beliau, anggota bomba yang tiba memastikan api padam sepenuhnya dan operasi tamat pada pukul 1.29 tengah hari.

“Kita masih menyiasat punca kebakaran dan tiada kemalangan jiwa dilaporkan dalam kejadian itu,” tambahnya.-K! ONLINE


MPKL tanggung kerugian RM800,000 akibat vandalisme
Oleh KOSMO!

6 Ogos 2020, 4:18 pm
Oleh ABDUL RAZAK IDRIS
KUALA LANGAT – Majlis Perbandaran Kuala Langat (MPKL) kesal dengan vandalisme yang berlaku di taman permainan sekitar daerah ini.
Yang Dipertua MPKL, Datuk Amirul Azizan Abd Rahim, tindakan tidak bertanggungiwab itu mengakibatkan pihaknya membelanjakan kos pembaikan sebanyak RM800,000 tahun lalu.
Katanya, jumlah itu meningkat berbanding tahun lalu sebanyak RM 752,000 untuk membaiki peralatan-peralatan yang disediakan di taman permainan itu.
“Pelbagai alatan permainan yang disediakan didapati telah dirosakkan oleh orang yang tidak bertanggungjawab.
“Kerosakan alat-alat permainan ini mungkin akan mengakibatkan kecederaan kepada pengguna terutama kanak-kanak,” katanya dalam kenyataan di sini hari ini.

Beliau berkata, terdapat pengunjung yang membawa masuk basikal atau motorsikal di dalam kawasan taman-taman
permainan yang jelas melanggar peraturan ditetapkan pihaknya.
Sehubungan itu, Amirul menegaskan orang ramai boleh menyalurkan maklumat berkaitan vandalisme kepadanya pihaknya menerusi talian 03-31872825 atau Sistem Pengurusan Aduan Selangor (SISPAA). -K!ONLINE


Geng Fuad, Khairul ditahan
Oleh KOSMO!

6 Ogos 2020, 4:24 pm
Oleh ROSLIZA MOHAMED
KOTA BHARU – Seramai 19 individu termasuk tiga wanita daripada dua kumpulan penarik kereta ditahan polis selepas dipercayai terlibat dalam kes pergaduhan sehingga menyebabkan kecederaan parah salah seorang ahli mereka hujung bulan lalu.
Timbalan Ketua Polis Kelantan, Senior Asisten Komisioner Abdullah Mohamad Piah berkata, kesemua suspek berusia 20 hingga 37 tahun dan enam daripada mereka ditahan pada 30 Julai dan 5 Ogos lalu.
Katanya, 13 lagi suspek ditahan pada pukul 7 pagi tadi di Pendang, Kedah dipercayai mahu melarikan diri ke negeri berkenaan.
“Kejadian awal tercetus pada 28 Julai, kedua-dua kumpulan iaitu Kumpulan Fuad dan Kumpulan Khairul dipercayai bergaduh antara satu sama lain di sebuah rumah di Jalan Pasir Puteh dekat sini kira-kira pukul 4 pagi.
“Insiden itu berlaku dipercayai Kumpulan Khairul dipercayai menarik kereta jenis Perodua Myvi yang dinaiki teman wanita kepada ketua Kumpulan Fuad.

“Susulan kejadian itu, seramai 15 ahli Kumpulan Fuad membawa 11 bilah pedang dan dua senjata api dengan memakai topeng menaiki tiga buah kereta jenis BMW, Suzuki Swift dan Proton Waja menyerang Kumpulan Khairul di rumah tersebut,” katanya pada sidang akhbar di Ibu Pejabat Polis Kontinjen Kota Bharu di sini hari ini.
Katanya, sewaktu serangan itu dilakukan, seramai enam orang ahli Kumpulan Khairul yang berada di rumah namun, mereka tidak mengalami sebarang kecedeaan.
“Ahli Kumpulan Fuad bertindak memecahkan cermin depan kereta jenis Perodua Myvi dan Mini Cooper manakala bertindak membakar bahagian hadapan kenderaan pacuan empat roda jenis Triton yang berada di rumah tersebut.
“Selain itu, dua jenis motosikal Yamaha Y15Z dan Yamaha Ego turut dilarikan oleh ahli Kumpulan Fuad.
Menurut Abdullah, angkara ingin membalas dendam, kumpulan Khairul bertindak menyerang adik Kumpulan Fuad di Kampung Padang Enggang, Jalan Pasir Hor pada 30 Julai lalu.
Katanya, sewaktu serangan berlaku, seorang ahli Kumpulan Fuad berusia 32 tahun ditetak dengan kejam menggunakan senjata tajam sehingga mengalami cedera parah pada anggota badan.
“Lelaki itu ditemui dalam keadaan terbaring berhampiran sebuah stor barangan besi buruk di Padang Enggang sebelum dihantar untuk menerima rawatan di Hospital Universiti Sains Malaysia di sini.
“Susulan kejadian itu, polis sedang mengesan mpat suspek lagi iaitu Nik Kamal Riduan Ismail, 36 , yang dikenali Abe Gagap, Mohd. Nurfino Omar, 37, Mohd. Fuad Mohd. Yusuf, 33 dan Muhamad Fahmi Norzere , 24 untuk membantu siasatan,” katanya.
Menurut Abdullah, kesemua suspek juga dipercayai masih berada di negeri ini dan polis sedang giat berusaha mencari senjata yang digunakan dalam kejadian itu.
Orang ramai yang mempunyai sebarang maklumat berhubung empat suspek yang diburu supaya menghubungi di Ibu Pejabat Polis Daerah (IPD) di talian 09 7753000.
Kes disiasat mengikut Seksyen 148 Kanun Keseksaan (KK), 326 KK, 436A KK, 427 KK dan 379A KK.- K!ONLINE


Hina Agong, nasib pemandu e-Hailing ditentukan 27 Ogos
Oleh NUZULSHAM SHAMSUDDIN

6 Ogos 2020, 3:24 pm
KUALA LUMPUR – Nasib pemandu perkhidmatan e-hailing ditentukan pada 27 Ogos ini atas empat pertuduhan menghina dan membuat komunikasi jelik terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di laman sosial Twitter miliknya, Mac lalu.
Hakim M.M Edwin Paramjothy menetapkan tarikh itu, selepas tertuduh Sufazrin Amin Ismail, 26, selaku Orang Kena Saman (OKS), mengaku bersalah atas keempat-empat pertuduhan yang disabitkan ke atasnya di Mahkamah Sesyen di sini sebentar tadi.
Mengikut pertuduhan pertama hingga keempat, Sufazrin didakwa secara sedar telah membuat dan memulakan penghantaran komunikasi jelik sifatnya dengan niat untuk menganiayai orang lain, melalui aplikasi Twitter menggunakan nama profil  “Fazrin Ismail” atau “@Fazr_Ismail”.
Keempat-empat hantaran dengan penyataan yang berbeza terhadap Yang di-Pertuan Agong itu dibuat antara pukul 1.56 tengah hari hingga 10.29 malam pada 23 Mac hingga 25 Mac lalu.
Kesemua pautan itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pukul 7 malam pada 28 Mac lalu.
Berikutan itu bagi kesemua pertuduhan, tertuduh didakwa mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama.

Hukuman bagi seksyen itu memperuntukkan hukuman denda maksimum RM50,000 atau penjara selama tempoh tidak melebihi setahun atau kedua-duanya sekali jika sabit kesalahan.
Terdahulu Timbalan Pendakwa Raya, Julaila Jamaludin memohon hukuman berbentuk pengajaran dikenakan dengan mengambil kira hantaran OKS itu berkaitan dengan Yang di-Pertuan Agong.
“Sebagai rakyat Malaysia tertuduh seharusnya taat setia kepada raja dan negara. Jadi saya mohon hukuman berbentuk pengajaran dikenakan supaya menjadi pengajaran kepada tertuduh dan orang lain untuk tidak mengulangi kesalahan sama,” katanya.
Bagaimanapun, Sufazrin yang tidak diwakili peguam merayu hukuman ringan dengan alasan dia berasal dari keluarga yang susah dan ibunya hanya bekerja sebagai penoreh getah.
“Saya insaf dan memohon maaf kepada seluruh rakyat Malaysia kerana hantaran saya itu telah menimbulkan kemarahan ramai pihak,”katanya lagi. -K!ONLINE


Istana Negeri nafi terima 33 Akuan Bersumpah
Oleh KOSMO!

6 Ogos 2020, 1:59 pm
Oleh IVAN AMIRUL
KOTA KINABALU – Yang di-Pertua Negeri Sabah tidak pernah menerima 33 akaun bersumpah (SD) sebelum menandatangani pengisytiharan bubar Dewan Undangan Negeri (DUN) baru-baru ini.
Setiausaha Sulit kepada Yang di-Pertua Negeri Sabah, Abinan Asli berkata, Istana Negeri menafikan permohonan daripada bekas Ketua Menteri Sabah, Tan Sri Musa Aman bagi melakukan perjumpaan bersama Yang di-Pertua Negeri Sabah, Tun Juhar Mahiruddin.
“Pihak istana juga menyangkal sekeras-kerasnya kenyataan Pengerusi Gerakan Kuasa Rakyat Malaysia @G57, Datuk Zulkarnain Mahdar yang menjadi tular di media sosial serta kenyataan yang disiarkan di salah sebuah akhbar tempatan Sabah.
“Tindakan berkenaan adalah berbentuk fitnah dan penghinaan ke atas Tun Juhar.
“Selain itu, Istana Negeri juga tidak pernah mengarahkan polis menyekat Musa memasuki kawasan istana.

“Bagaimanapun, sekatan terbabit dibuat oleh pihak polis untuk mengelakkan berlakunya perkara tidak diingini berlaku.
“Rombongan Musa serta beberapa Ahli Dewan Undangan Negeri (ADUN) yang menyokongnya cuba memasuki ke Istana Negeri secara paksa pada 30 Julai lalu sekitar pukul 3.50 petang tanpa membuat permohonan secara rasmi namun dihalang oleh pihak berkuasa, ” katanya ketika sidang akhbar khas di Istana Negeri hari ini.
Abinan berkata, pihaknya melihat tiada keperluan bagi Musa dan rombongan berjumpa Tun Juhar berikutan DUN sudah dibubarkan pada pagi 30 Julai.
Menurutnya, Tun begitu kesal laporan tidak benar yang sedang tular di media sosial dan aplikasi WhatsApp mengaitkan beliau.
Sementara itu, Abinan yang mewakili Istana Negeri meminta supaya rakyat Sabah bertenang serta tidak mudah mempercayai berita palsu khususnya di laman media sosial selain tidak mengeluarkan kenyataan yang boleh menggugat keharmonian masyarakat di Sabah.
Terdahulu, Gerakan Kuasa Rakyat Malaysia @G57 membuat laporan berkaitan salah guna kuasa dan salah laku rasuah ke atas Tun Juhar yang menerima imbuhan tertentu untuk membubarkan DUN Sabah. – K! ONLINE


Warga emas maut disyaki akibat Covid-19
Oleh KOSMO!

6 Ogos 2020, 3:58 pm
Oleh MOHAMAD FAIZAL HASHIM
KLUANG – Seorang warga emas ditemui meninggal dunia dalam keadaan terbaring di ruang tamu rumahnya di Jalan Intan 5, Taman Intan, di sini kelmarin dipercayai akibat Covid-19.
Ketua Polis Daerah Kluang, Asisten Komisioner Mohd. Abduh Ismail berkata, kematian mangsa, Harun Mahat, 72, hanya disedari selepas pihak polis memecahkan pintu rumah untuk melihat keadaannya yang tinggal seorang diri.
Katanya, tindakan tersebut dibuat selepas kunjungan adiknya, Norliyah Mahat, 63, kira-kira pukul 1 petang ke rumah teres satu tingkat itu tidak disambut malah mendapati rumahnya berkunci dan sunyi.
“Pengadu telah memanggil abangnya beberapa kali namun tiada maklum balas dan jirannya memaklumkan tidak nampak pergerakan si mati sejak tiga hari lalu.
“Dengan bantuan anggota Balai Polis Kluang telah memecahkan pintu rumah dan mendapati mangsa dalam keadaan tidak sedar diri terbaring di ruang tamu. Pihak Pejabat Kesihatan daerah turut dipanggil dan mengesahkan mangsa sudah meninggal dunia,” katanya dalam satu kenyataan hari ini.

Sebagai makluman, kediaman mangsa terletak tidak jauh daripada lokasi kluster Rumah Jagaan Orang Tua, di sini yang dilaporkan pada bulan lalu.-K! ONLINE.


4 warga asing durjana tak faham bahasa Melayu
Oleh NUZULSHAM SHAMSUDDIN

6 Ogos 2020, 2:43 pm
KAJANG – Mahkamah Sesyen di sini sebentar tadi menetapkan 18 Ogos depan bagi sebutan semula kes empat lelaki warga asing yang didakwa merogol seorang remaja perempuan berusia 13 tahun dua tahun lalu.
Hakim Mohd. Kafli Che Ali menetapkan tarikh itu selepas keempat-empat tertuduh tidak memahami pertuduhan yang dibacakan dalam bahasa Melayu.
Empat tertuduh itu ialah tiga warga Pakistan iaitu Muhammad haque Anwar Ul, Astar Khan, Yousaf gul dan seorang lelaki Bangladesh Md Suhag yang kesemuanya berusia 25 hingga 40 tahun.
Terdahulu semasa prosiding Timbalan Pendakwa Raya Norhana Sahat memohon mahkamah memberi satu tarikh baharu memandangkan kesemua tertuduh tidak faham bahasa Melayu.
“Tertuduh warga Pakistan hanya faham bahasa Urdu manakala tertuduh warga Bangladesh hanya faham bahasa Bangladesh. Jadi saya pohon satu tarikh baharu untuk pertuduhan dibacakan dalam bahasa mereka,” katanya.
Sebelum ini media melaporkan polis telah
menahan empat lelaki warga asing membabitkan warga Pakistan dan Bangladesh berusia lingkungan 25 hingga 40 tahun.

Kesemua suspek ditahan bagi membantu siasatan berhubung kes seorang remaja perempuan berusia 13 tahun yang didakwa telah dirogol keempat-empat suspek setelah mangsa dilacurkan oleh bapanya sendiri.
Selain empat warga asing itu, polis turut menahan bapa mangsa berusia 43 tahun yang turut melakukan perbuatan sama terhadap mangsa.
Hasil siasatan polis mendapati  bapa mangsa telah melakukan pebuatan melacurkan anaknya itu sejak tahun 2017 selain isterinya yang turut dilacurkan.
Perbuatan terkutuk itu terbongkar selepas ibu saudara mangsa membuat laporan polis yang mendakwa anak saudaranya dirogol serta dilacurkan oleh suspek sejak mangsa berusia 10 tahun.- K!ONLINE


Kereta terbakar lepas langgar kerbau, guru wanita nyaris maut
Oleh KOSMO!

6 Ogos 2020, 1:50 pm
Oleh ABDUL RASHID ABDUL RAHMAN
BERA – Gara-gara seekor kerbau, seorang guru wanita nyaris maut selepas kereta yang dipandunya hilang kawalan dan terbakar selepas melanggar haiwan berkenaan di Kilometer 38 Jalan Temerloh-Melati di sini hari ini.
Ketua Polis Daerah Bera, Deputi Superintendan Mansor Samsudin berkata, kejadian kira-kira pukul 6.47 pagi itu berlaku ketika mangsa, Norpamela Muhamad Mohtar,39, yang memandu kereta jenis Honda City dalam perjalanan dari arah Temerloh menghala ke Melati di sini.
“Apabila sampai di tempat kejadian, tiba-tiba seekor kerbau telah melintas jalan dari sebelah kiri kevsebelah kanan jalan.
‘Kerana sudah terlalu dekat pemandu tidak sempat mengelak dan terus terlanggar kerbau tersebut menyebabkan kereta berkenaan hilang kawalan terus terbabas ke sebelah kanan jalan dan terbakar,”katanya di sini, hari ini.
Menurut Mansor, mangsa terselamat selepas sempat keluar dari kereta sebelum kenderaan itu terbakar dan tidak mengalami kecederaan.

Beliau memberitahu, kes ini disiasat mengikut Rule 10 LN 166/59 dan siasatan masih giat dilakukan.
Katanya, siasatan awal mendapati tempat kejadian adalah jalan lurus berturap dan semasa kejadian cuaca ceraj dan permukaan jalan kering.
Jelasnya kereta mangsa mengalami kerosakan teruk akibat terbakar pada keseluruhan kenderaan manakala bangkai seekor kerbau yang mati dilanggar juga berada di tempat kejadian.
“Saya ingin menasihatkan kepada pengguna jalan raya agar sentiasa berhati-hati apabila melalui jalan yang berselekoh, gelap dan ada binatang liar agar dapat mengelakkan sebarang kemalangan.
“Kepada penternak haiwan hendaklah mengurung binatang ternakan dan jangan membiarkan lepas bebas tanpa pengawasan kerana perbuatan ini membahayakan pengguna jalanraya.


Pemandu lori dijel tujuh tahun, enam sebatan
Oleh SITI KAMILAH MUSTAPHA

6 Ogos 2020, 3:10 pm
Oleh DIYANATUL ATIQAH ZAKARYA
MELAKA – Tindakan terkutuk seorang pemandu lori mencabul anak saudara yang dipeliharanya sejak kecil berbalas apabila dia dijatuhi hukuman penjara tujuh tahun dan enam sebatan oleh Mahkamah Sesyen di sini hari ini.
Tertuduh yang berusia 42 tahun dijatuhi hukuman itu selepas membuat pengakuan bersalah sejurus dua pertuduhan terhadapnya dibacakan oleh jurubahasa dihadapan Hakim Norma Ismail.
Mengikut pertuduhan pertama dan kedua, tertuduh didapati melakukan kesalahan amang seksual fizikal dengan mencabul anak saudara perempuannya yang berusia 13 tahun.
Kedua-dua kesalahan itu dilakukan tertuduh pada akhir April 2020 lalu di sebuah rumah di Taman Tanjung Minyak, Melaka.
Bagi kesalahan itu tertuduh didakwa mengikut Seksyen 14(a) Akta Kesalahan Seksual Terhadap Kanak-kanak 2017 yang memperuntukkan hukuman penjara sehingga 20 tahun dan boleh dihukum sebat.

Mengikut fakta kes, tertuduh didapati telah masuk ke dalam biik mangsa sebelum bertindak mencabul mangsa dan kejadian itu seringkali berlaku ketika isteri tertuduh tiada di rumah.
Terdahulu tertuduh yang tidak diwakili peguam merayu hukuman ringan dengan alasan dia menanggung anak yang masih kecil selain ibu bapa yang sudah uzur.
Pendakwaan yang dikendalikan Timbalan Pendakwa Raya Mazuin Hashim bagaimanapun memohon hukuman setimpal diberikan dengan mengambil kira tertuduh mengambil kesempatan sebagai penjaga.
Perbuatan terkutuk dilakukan tertuduh juga hanya terbongkar selepas pelajar tingkatan satu itu mengadu kepada salah seorang ustazah di sekolahnya.
Tambah Mazuin, mangsa juga pernah beberapa kali mengadu kepada ibu angkatnya iaitu isteri mangsa, namun usahanya hanya sia-sia.
Selepas mendengar hujah kedua pihak, Norma kemudian menetapkan hukuman penjara tujuh tahun dan tiga sebatan bagi setiap pertuduhan bermula dari tarikh ditangkap pada 22 Julai 2020 lalu. – K! ONLINE


Di mana Hossen?
Oleh MOHD RIDZAUDDIN ROSLAN

6 Ogos 2020, 3:35 pm
KUALA LUMPUR- Ibu Pejabat Polis Daerah Ampang Jaya memohon kerjasama orang ramai bagi mengesan seorang lelaki warganegara Bangladesh bernama Hossen Md. Afjal.
Lelaki berusia 28 tahun itu dicari bagi tujuan perbicaraan di Mahkamah Ampang di bawah Seksyen 392/397 Kanun Keseksaan dan Seksyen 8 Akta Senjata Api 1960.
Orang awam yang mempunyai maklumat boleh berhubung dengan pegawai penyiasat kes, Inspektor Zanariah Ismail di talian 018-960 4202 atau terus ke mana-mana balai polis berhampiran. – K! ONLINE


Idea tambat kerusi pada kaki meja elak penjarakan fizikal
Oleh KOSMO!

6 Ogos 2020, 4:01 pm
Oleh ISWAN SHAFIQ ISA
SEBERANG PERAI – Restoran Pelita Samudra Pertama cawangan Auto City, Juru di sini merupakan restoran nasi kandar pertama yang mengambi inisiatif untuk menambat kerusi pada kaki meja makan dalam usaha memastikan arahan penjarakan fizikal dipatuhi oleh pelanggan mereka.
Pengarahnya, Azeem Qusairy Bardril berkata, langkah itu dimulakan sejak perintah kawalan pergerakan (PKP) fasa kedua berkuatkuasa iaitu pada 1 April lalu.
“Sebelum ini memang kita ada terima aduan daripada pelanggan sendiri apabila ada yang sesuka hati menarik kerusi daripada meja lain sedangkan satu meja kita telah hadkan sebanyak dua kerusi sahaja.
“Ada juga pelanggan yang bertanya mengapa perlu kerusi itu ditambat pada kaki meja. Tapi kebanyakannya akur dengan peraturan yang kita tetapkan dan mengikut segala SOP (prosedur operasi standard) yang digariskan sebelum ini,” katanya.
Beliau ditemui pemberita selepas menerima lawatan daripada rombongan Majlis Bandaraya Seberang Perai (MBSP) yang diketuai Datuk Bandar, Datuk Rozali Mohamud di sini, hari ini.

Mengulas lanjut, Azeem Qusairy berkata, pihaknya juga telah mengambil inisiatif untuk mengurangkan jumlah meja makan di restoran tersebut iaitu daripada 48 meja dengan empat kerusi setiap satu kepada hanya 30 meja dan dua kerusi tiap satu.
“Buat masa ini, hanya rangkaian Restoran Pelita di sini yang mengambil inisiatif ini dan langkah ini akan diikuti oleh rangkaian Restoran Pelita lain secara berperingkat-peringkat,” ujar beliau. – K! ONLINE


Keluarga Iskandar The Movie gamat
Oleh TENGKU SUZANA RAJA MAMAT dan NUR EMIRA SAIZALI

6 Ogos 2020, 3:51 pm
EKORAN negara kini dalam tempoh Perintah Kawalan Pergerakan Pemulihan (PKPP) agak sukar bagi penulis ‘mencuri’ masa untuk menonton filem di pawagam. Risau juga jika terkena jangkitan Covid-19 di dalam panggung wayang.
Namun, baru-baru ini ketika berada di rumah, penulis tergerak hati untuk melanggan sebuah filem terbaharu arahan pengarah kegemaran penulis iaitu Wan Hasliza Wan Zainuddin iaitu Keluarga Iskandar The Movie (KITM).
Sebagai peminat drama Keluarga Iskandar, sudah pasti filem ini antara yang dinanti-nantikan oleh penulis terutamanya selepas hampir beberapa tahun produksi ini menangguh tayangannya akibat kekangan bajet.
Jika diamati hasil kerja Wan Hasliza sebelum ini, setiap drama atau filem arahannya yang berkonsepkan kekeluargaan pasti dipadatkan dengan mesej-mesej yang dianggap ‘kena’ dengan realiti masyarakat di negara ini.
Filem ini boleh ditonton menerusi siaran Astro First bermula pada 16 Julai lalu.
Perkara itu yang penulis dapat rasakan sepanjang menonton filem yang kekal berlatarbelakangkan negeri Johor ini kerana setiap dialog mahupun babak terasa seperti ‘dekat’ dengan jiwa.
Filem yang masih kekal mengangkat Johor sebagai lokasi utama itu juga mengetengahkan hampir 90 peratus pelakon asal seperti Kismah Johar, Azhar Sulaiman dan Hiera Hassan.

Kehebatan lakonan Kismah sebagai Mah Jah tidak perlu disangkal lagi, ditambah pula dengan dialog-dialog trademarknya seperti; “Allah SWT kan dah set from the top? dan syurga is under my feet”, memang tidak kering gusi dibuatnya.
Selain itu, watak anak-anak Mak Jah yang didukung oleh Zain Hamid, Sobri Anuar, Hilal Azman, Hiera dan Anita tidak pernah mengecewakan dengan lakonan bersahaja mereka.
Disokong dengan beberapa pelakon cilik seperti Khayrisyah Kemal, Wan Rania Humairah, Taqim Zaki dan Wan Adam Danish yang menggamatkan lagi suasana filem itu.
Jalan cerita KITM mudah difahami, kisah keluarga Mak Jah dalam perjalanan ke majlis perkahwinan Faris iaitu bekas teman lelaki Adibah, namun pelbagai kejadian berlaku sepanjang menuju ke destinasi tersebut.
Sepanjang menonton filem ini yang berdurasi satu jam lebih, tidak dinafikan, plot-plot kejutan yang terdapat di dalamnya boleh dianggap berjaya tambahan pula dengan lawak-lawak yang bersahaja oleh para pelakon.
Pelbagai elemen kejutan yang diselitkan termasuklah kemunculan beberapa penampilan khas seperti Aida Aris, Nabila Razali, Faiz Dickie dan Amy Mastura.

WAN Rania (kiri) dan Dhia Iskandar dalam KITM antara pelakon cilik yang memeriahkan jalan cerita.

Setiap daripada mereka memberi impak kepada jalan cerita KITM meskipun hanya penampilan istimewa.
Plot cerita filem ini dilihat masih tidak lari terlalu jauh daripada jalan cerita versi dramanya sebelum ini kerana masih mengekalkan konsep cerita dan selingan monolog dua hala pelakonnya.
Bagaimanapun, jika dibandingkan KITM dengan filem bergenre sama terbitan syarikat produksi lain, naskhah ini masih banyak kelemahan yang boleh digarap dengan lebih baik termasuklah daripada aspek suntingan.
Daripada aspek suntingan pula, filem ini seharusnya tidak terlalu terikut versi drama. Penonton yang membayar untuk menonton pasti menjangkakan sesuatu lebih hebat, bukannya karya yang kualitinya setaraf drama.
Malah, ada beberapa peristiwa dalam filem ini seakan-akan tergantung tiada jawapan hingga membuatkan penulis tertanya apakah kesudahan kejadian itu.
Pengarah seharusnya lebih berani untuk mengubah stereotaip filem Melayu terutamanya bergenre komedi sebegini kerana sampai bila filem Malaysia terus berada di takuk lama.
Cuba jadikan contoh-contoh filem komedi keluarga dari Barat mahupun Korea sebagai rujukan dan buang pemikiran arus perdana agar karya Malaysia mampu ‘terbang’ jauh’.
KITM ditayangkan terus ke pawagam rumah, Astro First menerusi saluran 480 bermula 16 Julai 2020.
Dengan hanya RM15, penonton boleh menonton karya berkenaan selama 48 jam (dua hari) secara berulang-ulang. Layari Instagram, Facebook dan Twitter Astro Shaw untuk maklumat lanjut.


[VIDEO] Luqman sah milik K.V. Kortrijk
Oleh MUHAMAD ARDIE PUTRA SUHAIMI

6 Ogos 2020, 1:57 pm
KUALA LUMPUR – Penyerang sensasi skuad B-19 negara, Luqman Hakim Shamsudin sah menandatangani kontrak profesional rasmi bersama kelab Belgium, K.V Kortrijk di Hotel Berjaya Times Square sebentar tadi.
Pemain kelahiran Kelantan berusia 18 tahun itu menandatangani kontrak selama lima tahun hingga 2025 bersama pasukan milik taikun perniagaan Malaysia, Tan Sri Vincent Tan.
Vincent berkata, ini adalah detik bersejarah buat arena bola sepak Malaysia kerana Luqman menjadi pemain pertama negara yang beraksi di kejuaraan divisyen 1 Eropah di Liga Belgium.
“Saya sangat teruja menyaksikan Luqman akhirnya menandatangani kontrak profesional rasmi bersama K.V. Kortrjick walaupun pada awalnya pengurusan kelab tidak bersetuju kerana berpendapat Luqman masih muda.
“Namun, saya tetap bertegas supaya Luqman dipilih kerana dia adalah prospek yang bagus dan diiktiraf sebagai salah seorang daripada 100 pemain muda terbaik di dunia.
“Nasihat saya kepada Luqman apabila tiba di Belgium adalah menguasai bahasa Inggeris, main bersungguh-sungguh ketika diberi peluang dan paling penting, menjaringkan gol untuk membuatkan rakyat Malaysia bangga,” kata Vincent pada sidang akhbar sebentar tadi. – K! ONLINE


12 kes baharu, kluster PUI Sivagangga jangkiti generasi ketiga
Oleh NOR IDAYU BOSRO

7 Ogos 2020, 6:32 pm
PUTRAJAYA – Kluster PUI Sivagangga terus mencatatkan peningkatan selepas merekodkan 12 kes baharu hari ini di tiga negeri iaitu Perlis dengan 10 kes selain masing-masing satu kes di Kedah dan Pulau Pinang.
Angka itu adalah sebahagian daripada 25 kes baharu jangkitan Covid-19 yang direkodkan setakat pukul 12 tengah hari tadi membabitkan 16 kes jangkitan tempatan dan sembilan kes import.
Ketua Pengarah Kesihatan, Datuk Dr. Noor Hisham Abdullah berkata, kesemua 10 kes baharu di Perlis yang melibatkan satu keluarga adalah generasi ketiga kluster PUI Sivanggangga selepas mendapat jangkitan daripada salah seorang ahli keluarga.
Beliau berkata, semua kes tersebut tidak bergejala dan telah dimasukkan ke Hospital Tuanku Fauziah, Perlis untuk rawatan.
“Hasil siasatan mendapati bahawa salah satu ahli keluarga tersebut iaitu kes ke-9,054 dan kes generasi kedua adalah merupakan pelanggan tetap gerai milik kes ke-8,976 iaitu kes generasi pertama kluster ini.
“Ini menjadikan kes ke-9,054 sebagai kes generasi kedua dan 10 ahli keluarganya adalah generasi ketiga kluster ini,” katanya dalam satu kenyataan akhbar di sini hari ini. -K! ONLINE


‘Atan’ kini pendiam
Oleh KOSMO!

7 Ogos 2020, 6:29 pm
Oleh ABDUL RAZAK IDRIS
KLANG – Pelawak veteran, Datuk Jamali Shadat, 78, yang terkenal dengan watak Atan kini uzur dan lebih pendiam.
Menurut anaknya, Fauzi,48, dia dan tujuh adik beradiknya amat merindui suara ayah mereka yang dulunya pernah menjadi Imam dan seorang yang rajin berbual.
“Namun selepas ibu saya (Lela Yaakob) meninggal dunia, ayah menjadi murung dan kurang bercakap. Jika bercakap pun perlahan dan pendengaranya agak kurang.
“Ayah ada sakit kencing manis tetapi terkawal dan kini segala urusan makan minum isteri saya yang uruskan,”katanya ketika ditemui di kediamannya di Pulau Indah di sini hari ini.
Terdahulu, Orang Besar Daerah Klang, Datuk Abdul Ghani Pateh Akhir dan Pengerusi Yayasan Kebajikan Artis Tanahair, Datuk Irwan Shah Abdullah yang dikenali sebagai DJ Dave hadir mengunjungi Jamali.

Turut hadir sama, Datuk Nash dan Datuk Malek Ridzuan.
Sementara itu, DJ Dave berkata, pihaknya sentiasa berhubung dengan artis-artis veteran yang uzur dan memerlukan bantuan.
“Lawatan hari ini bukan sekadar menghulurkan bantuan tetapi sebagai pengiktirafan kepada artis yang berjasa dalam bidang seni.
“Apabila kami dapat tahu ada rakan seperjuangan artis yang tidak sihat kami akan datang melawat. Saya pun baru menghubungi Jamali dua bulan lalu dan ketika itu masih boleh berbual rancak,”katanya.- K! ONLINE


Pak Su dalang sindiket edar ketum tumpas
Oleh KOSMO!

7 Ogos 2020, 8:54 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 9 menahan seorang lelaki dikenali sebagai Pak Su yang menjadi dalang sindiket pengedaran 600 kilogram (kg) daun ketum dan penyeludupan dalam serbuan di sebuah rumah di Gual Periok pagi tadi.
Lelaki tempatan itu dicekup bersama tiga ahli sindiketnya termasuk seorang pendatang asing tanpa izin (PATI) dalam serbuan pada pukul 5.50 pagi.
Pegawai Pemerintah PGA Batalion 9, Superintendan Nor Azizan Yusof berkata, dalam serbuan itu pihaknya berjaya merampas daun ketum tersebut bersama tiga buah kenderaan bernilai RM178,000 yang dipercayai digunakan untuk membawa bahan itu.
Menurutnya, siasatan awal mendapati Pak Su merupakan ketua bagi sindiket berkenaan yang bertindak sebagai pengedar daun ketum di sekitar Pasir Mas.
“Pak Su dan sindiketnya turut menyeludup daun-daun ketum ke negara jiran menggunakan laluan tikus yang terdapat di kawasan sempadan negara berhampiran sungai Golok.

“Dia menggunakan banyak tempat berasingan untuk menyimpan ketum tersebut untuk mengaburi mata pihak berkuasa sebelum mengedarkannya,” katanya.
Katanya, ketika melakukan pemeriksaan awal di dalam kawasan rumah, sepasukan anggota PGA Batalion 9 Kuala telah menemui 120 kg daun ketum.
“Pemeriksaan seterusnya ke atas tiga buah kenderaan telah membawa kepada penemuan 480 kg lagi daun ketum.
“Kesemua suspek dan barangan rampasan termasuk kenderaan telah dibawa ke Ibu Pejabat Polis Daerah Pasir Mas untuk tindakan lanjut,” katanya. – K! ONLINE


Mukhriz dinamakan sebagai presiden parti baharu Tun M
Oleh EDDY AQMAL MOHAMED HAMIDI

7 Ogos 2020, 6:19 pm
KUALA LUMPUR – Bekas Perdana Menteri ke-7, Tun Dr. Mahathir Mohamad menamakan Datuk Seri Mukhriz Mahathir sebagai presiden sementara parti baharu yang ditubuhkan beliau hari ini.
Menurut beliau, parti tersebut belum lagi didaftarkan dengan Jabatan Pendaftaran Pertubuhan Malaysia (Ros) dan berharap tiada sebarang masalah yang berbangkit berhubung perkara itu.
“Kita menjangkakan akan ada isu yang berbangkit ketika proses pendaftaran parti ini tidak beberapa lama lagi namun kami berharap ia akan berjalan dengan lancar.
“Buat ketika ini, kami menamakan Datuk Seri Mukhriz sebagai presiden parti sementara dan satu jawatankuasa disiplin juga akan dibentuk dalam masa terdekat,” katanya pada satu sidang akhbar di Yayasan Albukhary di sini hari ini.
Beliau berkata demikian ketika mengumumkan tentang penubuhan satu parti politik baharu yang akan bergerak bebas tanpa dikaitkan dengan mana-mana pakatan parti politik lain. – K! ONLINE


Divisyen 1 ‘gelanggang’ sebenar Jun Hao
Oleh MUHAMMAD ZUHAILY BADLISHAH

7 Ogos 2020, 9:04 pm
KUALA LUMPUR – Bekas juara perseorangan remaja Asia, Leong Jun Hao menepati ramalan sebagai juara Divisyen 2 Kejohanan Jemputan Persatuan Badminton Malaysia (BAM).
Pemain berusia 21 tahun itu cuma mengambil masa 34 minit untuk menewaskan pelapis kebangsaan, Lim Chong King 21-19, 21-16 pada aksi terakhir saingan Divisyen 2 di Akademi Badminton Malaysia, Bukit Kiara hari ini.
Bagaimanapun, perlawanan terakhir itu tidak membawa apa-apa makna kerana Jun Hao dan Chong King sudah mengesahkan tempat mereka ke Divisyen 1 semalam sebagai dua pemain terbaik daripada Divisyen 2.
Kemampuan sebenar mereka berdua bakal diuji lawan sebenar kerana bakal berdepan senior-senior dalam skuad kebangsaan dan beberapa pemain profesional seperti Lee Zii Jia, Liew Daren, Soong Joo Ven dan Cheam June Wei.
Selain Jun Hao dan Chong King, dua lagi pemain dalam saingan Divisyen 1 yang akan bermula minggu depan ialah Aidil Soleh Ali Sadikin serta Ng Tze Yong.
Kedua-dua pemain muda itu juga perlu menjadikan saingan Divisyen 1 sebagai pentas terbaik untuk mereka cuba merebut tempat agar tersenarai dalam skuad kebangsaan menghadapi Piala Thomas di Aarhus, Denmark pada Oktober ini. – K! ONLINE


Hamdin impi status raja gelecek
Oleh MUHAMMAD ZUHAILY BADLISHAH

7 Ogos 2020, 8:34 pm
PEMAIN muda Pahang Rangers, Hamdin Zarif Maimun mengakui gembira dengan kehadiran tonggak pasukan kebangsaan, Ridzwan Bakri yang memilih untuk menyertai skuad futsal negeri tersebut musim ini.
Hamdin, 19, sudah tidak sabar untuk berguru dengan Ridzwan yang mempunyai kepakaran menggelecek serta gaya permainan lincah sehingga menyaksikan dia disenaraikan dalam skuad futsal kebangsaan.
“Saya mula terlibat dengan futsal sebab selalu menyertai kejohanan peringkat umur bawah 15 hingga 17 tahun. Saya juga pernah bermain dalam ‘liga haram’ sebelum disuruh menyertai pemilihan Kuantan Rangers (nama lama Pahang Rangers).
“Idola saya ialah pemain terbaik dunia sebanyak enam kali iaitu Ricardinho. Kalau di peringkat tempatan pula, saya memang meminati Iwan (Ridzwan) kerana semua orang tahu dia kaki gelecek.
“Dulu dapat tengok dari jauh sahaja dan sekarang kami menjadi satu pasukan. Saya tidak sabar untuk belajar daripada dia, mana tahu mungkin satu hari nanti saya juga boleh menjadi kaki gelecek juga,” katanya.
RIDZWAN (kanan) mempunyai kepakaran menggelecek serta gaya permainan lincah sehingga menyaksikan dia disenaraikan dalam skuad futsal kebangsaan.

Pahang Rangers musim ini diperkuatkan dengan kehadiran Ridzwan dan seorang lagi bintang Harimau Malaya, Awalludin Mat Nawi.

Ia menyaksikan Pahang Rangers kini mempunyai lapan pemain kebangsaan termasuk kapten, Khairul Effendy Bahrin, Abu Haniffa Hasan, Saifulnizam Mohd Ali, Azwann Ismail, Syafiq Hamzah dan Harith Naim Mohd Nasir.
Sebagai rekod, Ridzwan berjaya menjaringkan 18 gol dalam saingan Liga Premier Futsal Malaysia tahun lepas sekali gus berkongsi status sebagai penjaring terbanyak kejohanan bersama-sama Saifulnizam dan Muhd. Fariq dari Selangor. – K! ONLINE


Kariah patuh arahan tidak hadir solat Jumaat
Oleh KOSMO!

7 Ogos 2020, 6:01 pm
Oleh NUR NAZLINA NADZARI
ARAU – Kariah di Masjid Nurul Muttaqin, Kampung Che Ok di Simpang Empat dekat sini akur dengan arahan Majlis Agama Islam dan Adat Istiadat Melayu Perlis (MAIPs) dengan tidak hadir ke masjid untuk menunaikan solat Jumaat hari ini.
Tinjauan di masjid tersebut mendapati suasana lengang dan hanya dihadiri empat ahli jawatan kuasa sahaja seperti yang dibenarkan.
Imam masjid, Hassan Hussien, 67, berkata, pengumuman menggunakan pembesar suara telah dibuat pada pukul 8 pagi tadi apabila arahan mengenai penutupan masjid itu disampaikan kepadanya.
Katanya, kariah reda dan memahami arahan tersebut adalah untuk kebaikan bersama ekoran gelombang kedua Covid-19 yang melanda negeri ini.
“Selepas pengumuman dibuat, mereka (kariah) tanya mengenai kuliah yang lain dan saya beritahu buat masa ini, semua aktiviti termasuk solat fardhu di masjid dihentikan sementara sehingga satu tarikh yang akan dimaklumkan kemudian.

“Setakat ini, tiada kes yang melibatkan kariah daripada masjid ini dan kami berdoa agar semua dijauhkan daripada bala,” katanya ketika ditemui di sini hari ini.
Sementara itu, Setiausaha Ahli Jawatankuasa Kariah, Hakimi Hashim, 50, berasa sedih dengan penularan kes Covid-19 kembali ke Perlis yang sebelum ini telah berada dalam zon hijau kira-kira tiga bulan.
Menurutnya, sebagai ahli jawatan kuasa masjid, mereka akan cuba mengawal sebaik mungkin agar wabak itu tidak merebak dalam kalangan kariah masjid berkenaan.
“Kami telah memaklumkan kepada kariah melalui aplikasi WhatsApp untuk bukan sahaja tidak datang ke masjid ini, malah tidak pergi ke masjid lain dan mematuhi prosedur operasi standard (SOP),” katanya.
MAIPs mengarahkan 12 buah masjid dalam Dewan Undangan Negeri (DUN) Sanglang dan kawasan berdekatan ditutup mulai hari ini sehingga satu tempoh yang akan diumumkan susulan penularan wabak Covid-19 di negeri ini.-K! ONLINE


Harga RON95, RON97 turun 5 sen
Oleh NOR IDAYU BOSRO

7 Ogos 2020, 6:09 pm
PUTRAJAYA – Harga runcit petrol RON95 turun 5 sen kepada RM1.63 sen seliter berbanding RM1.68 bagi tempoh bermula tengah malam ini sehingga 14 Ogos depan.
Kementerian Kewangan dalam satu kenyataan berkata, harga RON97 juga turun 5 sen daripada RM1.98 kepada RM1.93 seliter.
Menurutnya, harga runcit diesel pula turun sebanyak 4 sen seliter iaitu daripada RM1.83 seliter kepada RM1.79 seliter.
“Penurunan ini dipengaruhi oleh perubahan harga minyak yang diproses selari dengan harga minyak mentah dunia pada masa ini.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Pemancing ditemui mati lemas
Oleh KOSMO!

7 Ogos 2020, 11:16 pm
Oleh AIMUNI TUAN LAH
GUA MUSANG – Seorang lelaki ditemui mati lemas selepas terjatuh dalam sungai berhampiran rumahnya di Kampung Seberang Lembaga di sini petang tadi.
Mangsa, Che Mohd. Abdullah Che Deraman, 27, dipercayai tergelincir ke dalam Sungai Galas ketika memancing ikan di sungai berkenaan.
Ketua Balai Bomba dan Penyelamat Gua Musang, Penolong Kanan Penguasa Bomba, Mohd. Arifuddin Akif Mohd. Noor
berkata, pihaknya menerima panggilan kejadian itu pada pukul 3.56 petang.
Katanya, seramai sembilan anggota diketuai Ketua Operasi, Hasri Hussin bersama tiga jentera telah bergegas ke lokasi kejadian.
“Sebaik sahaja tiba di lokasi 13 minit kemudian, anggota penyelamat terus melancarkan gerakan mencari sebelum mangsa dijumpai tidak jauh dari tempat kejadian.

“Kita menemui mayat mangsa pada pukul 5.06 petang sebelum diserahkan kepada polis untuk tindakan lanjut,” katanya ketika dihubungi Kosmo! sebentar tadi.
Sementara itu, Ketua Polis Daerah Gua Musang, Superintendan Mohd. Taufik Maidin ketika dihubungi mengesahkan menerima laporan kejadian itu.
Katanya, mayat mangsa telah dihantar ke Hospital Gua Musang untuk proses bedah siasat sebelum diserahkan kepada keluarganya untuk dikebumikan sebentar tadi. – K! ONLINE